**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 03 Ιουλίου 2025, ημέρα Πέμπτη και ώρα 10.15΄, στην Αίθουσα «Προέδρου Δημητρίου Γεωργ. Παπασπύρου» (150)τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Ιωάννης Τσουκαλάς, Συντονιστής του Γραφείου Προϋπολογισμού του Κράτους στη Βουλή, Αναστασία Μιαούλη, Πρόεδρος του Δ.Σ. του Ελληνικού Δημοσιονομικού Συμβουλίου, Μαρία Αθανασοπούλου, Αντιπρόεδρος του Ελεγκτικού Συνεδρίου, Ευστράτιος Παραδιάς, Πρόεδρος του Δ.Σ. της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ),Γεώργιος Κουτσιμπογεώργος, Πρόεδρος του Δ.Σ. της Ανώτατης Γενικής Συνομοσπονδίας Συνταξιούχων Ελλάδος (ΑΓΣΣΕ), Άγγελος Σκιαδάς, Πρόεδρος του Δ.Σ. του Πανελλήνιου Συλλόγου Προστασίας Ενοικιαστών (ΠΑΣΥΠΕ), Δημήτριος Τσάκωνας, Γενικός Διευθυντής του Οργανισμού Διαχείρισης Δημοσίου Χρέους (ΟΔΔΗΧ).

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Αθανάσιος Θανόπουλος, Πρόεδρος της Ελληνικής Στατιστικής Αρχής (ΕΛΣΤΑΤ),

Κωνσταντίνος Κόλλιας, Οικονομικό Επιμελητήριο Ελλάδος (ΟΕΕ), Αικατερίνη Κοτσώνη, Υποδιευθύντρια της Διεύθυνσης Οικονομικής Ανάλυσης και Μελετών της Τράπεζα της Ελλάδος (ΤτΕ), Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Ελένη Γκρίνγουδ, Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών, Βιοτεχνών, Εμπόρων Ελλάδος (ΓΣΕΒΕΕ).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Δελής Ιωάννης, Μεταξάς Βασίλειος, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, αγαπητοί προσκεκλημένοι, καλημέρα σας.

Είναι μαζί μας ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς. Καλημέρα, κύριε Υπουργέ.

Είμαστε στη δεύτερη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη ««Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών με τίτλο «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».».

Να υπενθυμίσω στους συναδέλφους ότι σήμερα στις 13.00΄ ακολουθεί η τρίτη συνεδρίαση.

Κυρίες και κύριοι, καλωσορίζουμε τους εκπροσώπους των Φορέων που έχουν κληθεί στη συνεδρίαση της Επιτροπής είτε δια ζώσης είτε μέσω Webex. Να τονίσω ότι πρέπει όλοι οι εκπρόσωποι των Φορέων να παραμείνουν στη συνεδρίαση όχι μόνο όσοι είναι δια ζώσης αλλά και όσοι είναι μέσω Webex γιατί θα ερωτηθούν από τους συναδέλφους Εισηγητές και Ειδικούς Αγορητές των Κοινοβουλευτικών Ομάδων.

Κλήθηκαν να παρευρεθούν σήμερα 17 Φορείς εκ των οποίων δήλωσαν συμμετοχή 12, 7 δια ζώσης και 5 μέσω Webex. Από τους κληθέντες Φορείς δεν θα εκπροσωπηθούν στη σημερινή συνεδρίαση, αν και προσκλήθηκαν, τα Ελληνικά Αμυντικά Συστήματα (Α.Β.Ε.Ε.), ο Σύνδεσμος Επιχειρήσεων και Βιομηχανιών (ΣΕΒ), το Τεχνικό Επιμελητήριο Ελλάδος (ΤΕΕ) και η Κεντρική Ένωση Επιμελητηρίων Ελλάδος (ΚΕΕΕ). Η Κεντρική Ένωση Δήμων Ελλάδος (ΚΕΔΕ) έχει αποστείλει υπόμνημα το οποίο έχει διανεμηθεί στους Βουλευτές.

Θα ξεκινήσουμε λοιπόν με τους Φορείς, τους εκπροσώπους των Φορέων, για 3 λεπτά, να τοποθετούνται και μετά θα υπάρξουν από πλευράς συναδέλφων Βουλευτών ερωτήσεις και θα απαντηθούν από εσάς.

Ξεκινάμε με τον κ. Αθανάσιο Θανόπουλο, Πρόεδρο της Ελληνικής Στατιστικής Αρχής (ΕΛΣΤΑΤ).

**ΑΘΑΝΑΣΙΟΣ ΘΑΝΟΠΟΥΛΟΣ (Πρόεδρος της Ελληνικής Στατιστικής Αρχής (ΕΛΣΤΑΤ)):**

Σας ευχαριστώ πολύ. Αξιότιμε κύριε Πρόεδρε, αξιότιμα μέλη της Επιτροπής, εκ μέρους της Ελληνικής Στατιστικής Αρχής σας ευχαριστώ για την πρόσκληση να συμμετάσχουμε στην επεξεργασία του παρόντος σχεδίου νόμου.

Οι προβλέψεις με τις οποίες εισάγονται διατάξεις για τις αρμοδιότητες της Ελληνικής Στατιστικής Αρχής επί των δημοσίων οικονομικών εντάσσονται σε ένα ευρύτερο πλαίσιο. Πλαίσιο προσαρμογής της εθνικής νομοθεσίας στην Οδηγία (ΕΕ) 2024/1265 που αφορά τις απαιτήσεις για δημοσιονομικά πλαίσια των κρατών μελών και εισαγωγής μέτρων εφαρμογής της Ευρωπαϊκής νομοθεσίας σχετικά με τον αποτελεσματικό συντονισμό των οικονομικών πολιτικών και την πολυμερή δημοσιονομική εποπτεία, καθώς και των μέτρων επιτάχυνσης της διασαφήνισης της εφαρμογής της διαδικασίας του υπερβολικού ελλείμματος.

Μέσω των νέων ρυθμίσεων, με το άρθρο 19 και το άρθρο 32 εντάσσεται η ΕΛΣΤΑΤ ρητά στους φορείς με αρμοδιότητες επί των δημοσίων οικονομικών, όπως αυτές προσδιορίζονται στη νομοθεσία που τη διέπει.

Με το άρθρο 60 επιτυγχάνονται σαφέστερες διατυπώσεις.

Με το άρθρο 61 ορίζεται ρητά η υποχρέωση έγκαιρης και τακτικής δημοσίευσης τριμηνιαίων δημοσιονομικών δεδομένων από την ΕΛΣΤΑΤ σύμφωνα με το ευρωπαϊκό σύστημα εθνικών λογαριασμών της Ευρωπαϊκής Ένωσης.

Στο άρθρο αυτό προτείνουμε την εξής αλλαγή: Στην παράγραφο «Η δημοσίευση των δεδομένων αυτών πραγματοποιείται για κάθε τρίμηνο πριν από το τέλος του επόμενου τριμήνου ή μετά τη δημοσίευση των σχετικών δεδομένων από την Ευρωπαϊκή Στατιστική Υπηρεσία (Eurostat).». Να αντικατασταθεί η λέξη «μετά» με την λέξη «ταυτόχρονα» ή με τη λέξη «πριν». Είναι σημαντικό, το «μετά» δεν έχει πολύ νόημα να δημοσιεύσει η ΕΛΣΤΑΤ μετά τη Eurostat τα δημοσιονομικά δεδομένα, τα οποία συνπαράγει, στην ουσία παράγει η Ελληνική Στατιστική Αρχή.

Οι προβλέψεις αυτές δεν μεταβάλλουν το θεσμικό πλαίσιο λειτουργίας της ΕΛΣΤΑΤ που ορίζεται στον Στατιστικό νόμο 3832/2010 και τους Ευρωπαϊκούς Κανονισμούς, αλλά αναδεικνύουν τη σημασία των στατιστικών για την ορθή λειτουργία του νέου πλαισίου και ενισχύουν τη σύνδεση των στατιστικών εργασιών της με το δημοσιονομικό κύκλο και τους μηχανισμούς παρακολούθησης και αξιολόγησης που τον συνοδεύουν. Η ΕΛΣΤΑΤ ως Εθνική Στατιστική Αρχή θα εξακολουθήσει να λειτουργεί με βάση τις θεμελιώδεις αρχές που διέπουν το Ευρωπαϊκό Στατιστικό Σύστημα, όπως ορίζονται στη νομοθεσία και στον Κώδικα Ορθής Πρακτικής για τις ευρωπαϊκές στατιστικές και θα συνεχίσει να παρέχει στατιστικά δεδομένα που υποστηρίζουν τη χάραξη και την αξιολόγηση πολιτικών στο μέτρο που εμπίπτει στις αρμοδιότητες της.

Σας ευχαριστώ για το χρόνο και την προσοχή σας, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Πρόεδρε.

Τον λόγο τώρα έχει ο κύριος Κωνσταντίνος Κόλλιας από το Οικονομικό Επιμελητήριο Ελλάδας.

**ΚΩΣΤΑΝΤΙΝΟΣ ΚΟΛΛΙΑΣ (Οικονομικό Επιμελητήριο Ελλάδας (ΟΕΕ)):**

Καλημέρα κι από μένα κύριε Πρόεδρε, κύριε Υπουργέ και ευχαριστώ κι εγώ από την πλευρά μου για την πρόσκληση και τη δυνατότητα να εκφράσει ο φορέας μας τις απόψεις του επί του παρόντος νομοσχεδίου. Η Ελλάδα τα τελευταία χρόνια έχει αντιμετωπίσει έντονες οικονομικές και δημοσιονομικές προκλήσεις με αποκορύφωμα την οικονομική κρίση προηγούμενης δεκαετίας. Η ανάγκη για επαγρύπνηση, παρακολούθηση και αποτελεσματικό έλεγχο των δημόσιων οικονομικών είναι επιτακτική. Το Ελληνικό Δημοσιονομικό Συμβούλιο με το παρόν νομοσχέδιο αναβαθμίζεται σύμφωνα και με την Ευρωπαϊκή Οδηγία σε έναν ανεξάρτητο Οργανισμό που θα έχει ως κύριο σκοπό την παρακολούθηση και αξιολόγηση της δημοσιονομικής κατάστασης της χώρας. Η λειτουργία του Δημοσιονομικού Συμβουλίου ως Ανεξάρτητη Αρχή προσφέρει ανεξαρτησία και ελευθερία στην παρακολούθηση των δημόσιων οικονομικών, ενώ έχει ήδη εφαρμοστεί σε πολλές χώρες της Ευρωπαϊκής Ένωσης και παγκοσμίως με πολλαπλά οφέλη.

Το νέο πλαίσιο εισάγει μια σειρά αλλαγών που αναμένεται να βελτιώσουν την διαχείριση των δημόσιων οικονομικών και αποσκοπεί στην ενίσχυση της διαφάνειας και της αποτελεσματικότητας των δημοσιονομικών πλαισίων. Η ουσία είναι ότι εναρμονίζει την ελληνική νομοθεσία με τις απαιτήσεις της Ευρωπαϊκής Ένωσης. Το Οικονομικό Επιμελητήριο της Ελλάδας, λοιπόν, τοποθετείτε θετικά στη μεταρρύθμιση του πλαισίου δημοσιονομικής διαχείρισης, η οποία κρίνεται αναγκαία για την ενίσχυση της ανθεκτικότητας των δημόσιων οικονομικών των κρατών μελών της Ευρωπαϊκής Ένωσης απέναντι στους σοβαρούς κινδύνους που καταγράφονται με το δημογραφικό, με την κλιματική αλλαγή και ιδιαίτερα για τη χώρα μας με την μείωση και γήρανση του πληθυσμού της, αλλά κυρίως θα αποτελέσει καταλυτικό παράγοντα στον έλεγχο των δημοσιονομικών πόρων και τις αμυντικές δαπάνες που αποτελεί μείζον ζήτημα για την ευρωπαϊκή πλέον οικονομία. Η ενσωμάτωση, λοιπόν, της Οδηγίας μέσω του νομοσχεδίου επαναπροσδιορίζει τις απαιτήσεις για τα δημοσιονομικά πλαίσια των κρατών μελών με στόχο την ενίσχυση της δημοσιονομικής σταθερότητας.

Οι κύριοι στόχοι της προτεινόμενης μεταρρύθμισης είναι η διασφάλιση της δημοσιονομικής ισορροπίας και η διαφάνεια, βεβαίως, στη δημοσιονομική διαχείριση. Επίσης, είναι πολύ σημαντικό ότι δίνεται η δυνατότητα στο Δημοσιονομικό Συμβούλιο να αιτείται από την ΑΑΔΕ την σύζευξη των μικρό δεδομένων με άλλες βάσεις δεδομένων των δημοσίων φορέων του Ασφαλιστικού Συστήματος και των Χρηματοπιστωτικών Ιδρυμάτων. Το Οικονομικό Επιμελητήριο έχει εκφράσει επανειλημμένα τη γνώμη του για ανάγκη σύζευξης των βάσεων δεδομένων δημοσίων φορέων, ώστε να είναι εφικτή η κατάρτιση εμπεριστατωμένων μελετών, προτάσεων οικονομικής φορολογικής φύσεως, αλλά και βεβαίως για ερευνητικούς σκοπούς. Επιπλέον χαιρετίζουμε τη δυνατότητα που δίνεται στο Δημοσιονομικό Συμβούλιο να αξιολογεί και να ποσοτικοποιεί τον δημοσιονομικό αντίκτυπο που αναμένεται να έχουν οι προτάσεις που περιλαμβάνονται στα προγράμματα των πολιτικών κομμάτων κατόπιν αιτήματός τους με στόχο την καλύτερη ενημέρωση των πολιτών και εμείς από την πλευρά μας ως θεσμικό Συμβούλιο της Πολιτείας για τα θέματα της οικονομίας θέτουμε τον φορέα μας στη διάθεσή σας για να συνδράμουμε και εμείς με την τεχνογνωσία των μελών μας προς αυτήν την κατεύθυνση.

Τέλος, σωστά επίσης, θεωρούνται και τα νέα δημοσιονομικά μέτρα ενίσχυσης των πολιτών που προβλέπονται στο νομοσχέδιο. Η επιστροφή ενός ενοικίου ετησίως για την κύρια και τη φοιτητική κατοικία, η ετήσια οικονομική ενίσχυση 250 ευρώ για συνταξιούχους, ανασφάλιστους, υπερήλικες και Άτομα με Αναπηρία, η παράταση ισχύος της μείωσης του φόρου εισοδήματος για δαπάνες αναβάθμισης κτιρίων και ο συμπληρωματικός Προϋπολογισμός 500.000 ευρώ στο Πρόγραμμα Δημοσίων Επενδύσεων. Πρέπει, κύριε Πρόεδρε, να συνεχίσουμε προς αυτή την κατεύθυνση να ενισχύουμε τους οικονομικά ασθενέστερους με ακόμη μεγαλύτερη προσπάθεια.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Πρόεδρο του Οικονομικού Επιμελητηρίου Ελλάδας, κ. Κόλλια και τώρα η Αντιπρόεδρος του Ελεγκτικού Συνεδρίου, κυρία Αθανασοπούλου Μαρία.

Ορίστε, έχετε τον λόγο, κυρία Αθανασοπούλου.

**ΜΑΡΙΑ ΑΘΑΝΑΣΟΠΟΥΛΟΥ(Αντιπρόεδρος του Ελεγκτικού Συνεδρίου):** Ευχαριστώ πολύ, κύριε Πρόεδρε.

Εκπροσωπώ, λοιπόν, το Ελεγκτικό Συνέδριο. Πρόσφατα με την 7η Γενική Συνεδρίαση της Πλήρους Ολομέλειας του Ελεγκτικού Συνεδρίου στις 18 Ιουνίου του 2025, γνωμοδοτήσαμε θετικά υπέρ της θέσπισης των προτεινόμενων διατάξεων για τη δομική αναβάθμιση και βελτίωση του εθνικού δημοσιονομικού πλαισίου. Λαμβάνοντας υπόψη όσα προαναφέρθηκαν σχετικά με τους στόχους της προτεινόμενης μεταρρύθμισης και προς αποφυγή επαναλήψεων, μέσα σε τρία λεπτά, θα πω και εγώ ότι η γνωμοδότησή μας περιορίζεται στα άρθρα 1 έως 62 του εισαγόμενου σχεδίου νόμου, γιατί αφορούν σε μείζονος σπουδαιότητας ζητήματα δημοσιονομικής διαχείρισης των φορέων της Γενικής Κυβέρνησης. Ενσωματώνεται στην εθνική έννομη τάξη η Οδηγία 2024/1265 του Συμβουλίου σχετικά με τις απαιτήσεις για τα δημοσιονομικά πλαίσια των κρατών μελών. Τροποποιούνται οι διατάξεις του δημόσιου λογιστικού μας, του ν. 4270/2014, που αφορούν στο Ελληνικό Δημοσιονομικό Συμβούλιο (άρθρα 3 έως 17 και 83), στα θεσμικά όργανα και στις αρμοδιότητές τους αναφορικά με τα δημοσιονομικά οικονομικά, ήτοι, σε δομικές συνιστώσες του δημοσιονομικού πλαισίου (άρθρα 18 έως 32) και τρίτον, στις διαδικασίες κατάρτισης, εκτέλεσης και παρακολούθησης του ετήσιου Κρατικού Προϋπολογισμού και των προϋπολογισμών των λοιπών φορέων της Γενικής Κυβέρνησης (άρθρα 33 έως 62). Αυτό που πρέπει να επισημάνουμε είναι ότι θεσπίζεται, λοιπόν, ένα νέο δημοσιονομικό πλαίσιο, προκειμένου να ενσωματωθούν στην εθνική έννομη τάξη οι προβλέψεις του νέου πλαισίου της ευρωπαϊκής δημοσιονομικής διακυβέρνησης, αν είχαμε περισσότερο χρόνο θα τα ανέλυα, μίλησε ήδη για αυτά ο Πρόεδρος της ΕΛΣΤΑΤ. Αυτά που επισημαίνουμε εμείς στη γνωμοδότησή μας είναι η υιοθέτηση του κανόνα των καθαρών δαπανών που αποτελεί μια από τις πλέον σημαντικές ρυθμίσεις. Γιατί;

Γιατί παίζει μεγάλο ρόλο στη βιωσιμότητα του δημοσίου χρέους και η μη υπέρβαση μακροπρόθεσμα του δημοσιονομικού ελλείμματος της τιμής αναφοράς, δηλαδή, του ποσοστού 3% του ΑΕΠ διασφαλίζεται, εφόσον οι δαπάνες των φορέων Γενικής Κυβέρνησης εν γένει δεν αυξάνονται σε μεγαλύτερο ποσοστό από εκείνο που προσδιορίζεται στο τετραετές Μεσοπρόθεσμο Δημοσιονομικό-Διαρθρωτικό Σχέδιο (ΜΔΣ) που διέπεται από τον Κανονισμό (ΕΕ) 2024/1263. Οι στόχοι τίθενται από το Μεσοπρόθεσμο αυτό (ΜΔΣ) για το ποσοστό αύξησης των καθαρών δαπανών, αφού γίνουν αποδεκτοί από το Συμβούλιο της Ευρωπαϊκής Ένωσης είναι δεσμευτικοί τόσο για τον ετήσιο προϋπολογισμό όσο και τον πολυετή δημοσιονομικό σχεδιασμό. Ένα άλλο, που δεν είναι προσαρμογή σε ενωσιακό κανόνα αλλά είναι δική μας νομοθέτηση, είναι η αρχή Δημοσιονομικού Προγραμματισμού, σύμφωνα με την οποία θεσπίζεται ότι η δημοσιονομική θέση του πρωτογενούς ισοζυγίου της Γενικής Κυβέρνησης, πρέπει να είναι πλεονασματική, με σκοπό τη διατήρηση της δημοσιονομικής ισορροπίας και την ενίσχυση της δημοσιονομικής υπευθυνότητας προς αποφυγή ενός νέου δημοσιονομικού εκτροχιασμού. Υιοθετούνται, όμως, ενόψει και των γεωπολιτικών εξελίξεων, αποκλίσεις τόσο από τον κανόνα των καθαρών δαπανών όσο και από την προαναφερόμενη αρχή ότι η δημοσιονομική θέση του πρωτογενούς ισοζυγίου της Γενικής Κυβέρνησης πρέπει να είναι πλεονασματική, αλλά με έναν όρο ότι δεν πρέπει να τίθεται σε κίνδυνο η μεσοπρόθεσμη βιωσιμότητα των δημόσιων οικονομικών και η μεν γενική ρήτρα διαφυγής δύναται να εφαρμοστεί όταν υπάρχει σοβαρή οικονομική ύφεση η δε~~,~~ εθνική ρήτρα διαφυγής δύναται να ενεργοποιηθεί μόνο σε εξαιρετικές περιστάσεις, οι οποίες εκφεύγουν του ελέγχου της Κυβερνήσεως και έχουν σημαντική επίπτωση στα δημόσια οικονομικά του Κράτους.

Ειδικότερα να εντοπίσω σε δύο σημεία. Πράγματι το Ελληνικό Δημοσιονομικό Συμβούλιο οργανώνεται και ενισχύεται ο ρόλος του, δεν θα πω πολλά, σε αυτό το σημείο μόνο ότι στο Πειθαρχικό Συμβούλιο για τα μέλη του Διοικητικού Συμβουλίου του Δημοσιονομικού Συμβουλίου, κατά την πλειοψηφήσασα άποψη στην Ολομέλειά μας, ενδείκνυται ενόψει και της ιδιαίτερης σχέσης του Δημοσιονομικού Συμβουλίου με το Ελεγκτικό Συνέδριο και των δημοσιονομικού χαρακτήρα αρμοδιοτήτων τους, η συμμετοχή ενός Συμβούλου του Ελεγκτικού Συνεδρίου στο Πειθαρχικό Συμβούλιο. Να αυξηθεί και η στελέχωσή του είναι απαραίτητη, γιατί έχει πολύ σοβαρό ρόλο, και τονίζουμε μόνο και προτείνουμε κύριε Πρόεδρε, στο άρθρο 31 του νομοσχεδίου, που μιλάει για κάποιες αρμοδιότητες του Ελεγκτικού Συνεδρίου, την εξής διατύπωση:

«Το Ελεγκτικό Συνέδριο, ως το Ανώτατο Δημοσιονομικό Δικαστήριο και ο ανώτατος θεσμός δημοσιονομικού ελέγχου της Χώρας, ασκεί τις αρμοδιότητες που προβλέπονται στις διατάξεις του ν. 4820/21 “Oργανικός Νόμος του Ελεγκτικού Συνεδρίου και άλλες ρυθμίσεις” (Α’ 130).». Πρέπει να απαλειφθούν οι παράγραφοι 2 και 3 που περιορίζουν το εύρος των αρμοδιοτήτων του. Πράγματι έχω μαζί μου τον Οργανικό Νόμο, όπου στα άρθρα 8, 9 και 10 αναφέρονται όλες οι αρμοδιότητες του Δικαστηρίου μας, είτε είναι δικαιοδοτικές είτε ελεγκτικές είτε γνωμοδοτικές, οπότε θα αδικούσαμε, εάν αναφέραμε δυο – τρεις. Παρακαλώ να σημειωθεί αυτή η πρότασή μας.

Πιστεύω ότι τα είπα πάρα πολύ γρήγορα, για ό,τι άλλο είμαι στη διάθεσή σας και γνωμοδοτήσαμε θετικά.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κυρία Αθανασοπούλου. Καταγράφονται αυτά από τον κύριο Υπουργό, θα γίνουν και ερωτήσεις από τους συναδέλφους Βουλευτές, οπότε θα υπάρχει συνέχεια.

Τον λόγο έχει ο κ. Τσουκαλάς.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή):** Καλημέρα σας, κύριε Υπουργέ, κύριε Πρόεδρε, αξιότιμοι κυρίες και κύριοι Βουλευτές, θα κάνω μία πολύ μικρή παρέμβαση και θα σταθώ σε δυο - τρία σημεία του νομοσχεδίου, ξεκινώντας από το δεδομένο ότι το νομοσχέδιο στην ουσία ενσωματώνει στην ελληνική νομοθεσία την Οδηγία του Ευρωπαϊκού Συμβουλίου από το 2024 στερεοποιώντας το πλαίσιο δημοσιονομικής διακυβέρνησης της χώρας.

Με το σχέδιο νόμου δίδεται ιδιαίτερη έμφαση στον πολυετή δημοσιονομικό σχεδιασμό. Ιδιαίτερη βαρύτητα στους νέους δημοσιονομικούς κανόνες αποδίδεται στη σταδιακή μείωση του δημοσίου χρέους, καθώς και στη θέσπιση ανώτατων ορίων δαπανών με στόχο τη διασφάλιση της δημοσιονομικής ισορροπίας τόσο σε φάσεις οικονομικής ανάπτυξης όσο και σε περιόδους ύφεσης. Η προσέγγιση αυτή επιδιώκει να ενισχύσει τη μακροπρόθεσμη βιωσιμότητα των δημοσίων οικονομικών και να ελαχιστοποιήσει τον κίνδυνο πρόκλησης μελλοντικών κρίσεων οι οποίες ενδέχεται να προκύψουν από ανεύθυνες ή υπερβολικά επεκτατικές δημοσιονομικές πολιτικές.

Με άλλα λόγια η κατεύθυνση του σχεδίου νόμου ευθυγραμμίζεται με τις αρχές της προληπτικής δημοσιονομικής διαχείρισης ενισχύοντας την ανθεκτικότητα της οικονομίας και την αξιοπιστία του δημοσιονομικού πλαισίου.

Θα σταθώ για πολύ λίγο στις σχετικές διατάξεις που αφορούν το Ελληνικό Δημοσιονομικό Συμβούλιο. Όπως γνωρίζετε η Ελλάδα διαθέτει δύο ανεξάρτητους δημοσιονομικούς θεσμούς, το Ελληνικό Δημοσιονομικό Συμβούλιο και το Γραφείο Προϋπολογισμού του Κράτους στη Βουλή. Είναι θετικό το ότι ισχυροποιείται με τις διατάξεις του νομοσχεδίου ο ρόλος του Ελληνικού Δημοσιονομικού Συμβουλίου, διότι αυτή η ισχυροποίηση ενδυναμώνει τη λογοδοσία του πολιτικού συστήματος απέναντι στους πολίτες και συμβάλλει καθοριστικά σε μία καλλιέργεια σχέσης εμπιστοσύνης μεταξύ των δύο μερών.

Η τεχνοκρατική αξιολόγηση των δημοσιονομικών προγραμμάτων των κομμάτων μπορεί να διασφαλίσει την αντικειμενική αποτίμηση των προτεινόμενων πολιτικών και έτσι να προσφέρει στους πολίτες ένα χρήσιμο εργαλείο πληροφόρησης. Αυτή η δυνατότητα σύγκρισης δυνητικών μελλοντικών δημοσιονομικών επιπτώσεων εναλλακτικών πολιτικών επιλογών ενισχύει τη διαφάνεια και συμβάλλει στην ουσιαστική συμμετοχή του πολίτη στη δημόσια συζήτηση. Κατ΄ αυτόν τον τρόπο διευκολύνεται η τεκμηριωμένη στάθμιση του κόστους και οφέλους συγκεκριμένων πολιτικών παρεμβάσεων δημοσιονομικού χαρακτήρα γεγονός που συντελεί στη λήψη πιο ώριμων και συνειδητών αποφάσεων από τους πολίτες.

Θετική επίσης κρίνουμε την πρόβλεψη για αξιοποίηση και στον πολίτη δημοσιονομικού σχεδιασμού, αλλά και στην Εισηγητική Έκθεση του Προϋπολογισμού, την αξιοποίηση όχι μόνο των εκτιμήσεων της Ευρωπαϊκής Επιτροπής, αλλά και εκτιμήσεων και προβλέψεων άλλων ανεξάρτητων φορέων και αυτό, διότι με αυτόν τον τρόπο ενισχύεται η αξιοπιστία του μακροοικονομικού και δημοσιονομικού σχεδιασμού.

Η διαφοροποίηση των πηγών εκτιμήσεων συμβάλλει στην αποτροπή υιοθέτησης υπεραισιόδοξων παραδοχών, γεγονός που μπορεί να οδηγήσει σε δημοσιονομικούς κινδύνους.

Επιπλέον, είναι ιδιαιτέρως σημαντικό και για μας έχει ιδιαίτερη αξία το να περιλαμβάνονται στην Εισηγητική Έκθεση του Κρατικού Προϋπολογισμού περισσότερα του ενός δυσμενή σενάρια τα λεγόμενα «down site risks» με σαφή και ποσοτικοποίηση αποτύπωση των ενδεχόμενων δημοσιονομικών επιπτώσεων.

Αυτή η πρακτική κατά τη γνώμη μας κρίνεται επιτακτική σε περιόδους αυξημένης αβεβαιότητας όπως η σημερινή, όπου η διακύμανση των μακροοικονομικών μεταβλητών λόγω των αναταράξεων στο διεθνές περιβάλλον μπορεί να επηρεάσει σημαντικά τη δημοσιονομική πορεία της χώρας.

Τέλος, θα ήθελα να κάνω μια μικρή αναφορά στη σύσταση και λειτουργία του Εθνικού Μητρώου Παροχών και Ενισχύσεων, το οποίο κατά τη γνώμη μας συνιστά ένα καθοριστικό βήμα προς την κατεύθυνση της αποτύπωσης και αξιολόγησης της αποτελεσματικότητας των δημοσιονομικών παρεμβάσεων σε μικροοικονομικό επίπεδο. Είναι πολύ σημαντικό, διότι δημιουργεί τις προϋποθέσεις για την εξαγωγή τεκμηριωμένων συμπερασμάτων, αναφορικά με τον κοινωνικό και οικονομικό τους αντίκτυπο και η αξιολόγηση των μέτρων που περιλαμβάνονται σε αυτές τις παρεμβάσεις ενισχύει τη στοχοθεσία, αλλά και την αποτελεσματικότητα της δημοσιονομικής πολιτικής παρέχοντας πολύτιμα εργαλεία στον σχεδιασμό μελλοντικών παρεμβάσεων. Είναι κάτι που λείπει από την από την κουλτούρα μας.

Συμπερασματικά, το νομοσχέδιο εμπεδώνει τη δημοσιονομική σταθερότητα και κατά τη γνώμη μας ενισχύει την κουλτούρα της δημοσιονομικής σύνεσης, που αποτελούν πυλώνες για την επίτευξη μακροχρόνιας οικονομικής ανάπτυξης που είναι ο βασικός στόχος της οικονομικής πολιτικής της Κυβέρνησης. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει η κυρία Μιαούλη.

**ΑΝΑΣΤΑΣΙΑ ΜΙΑΟΥΛΗ (Πρόεδρος του Διοικητικού Συμβουλίου του Ελληνικού Δημοσιονομικού Συμβουλίου):** Καλημέρα σας. Ευχαριστώ κύριε Πρόεδρε, κύριε Υπουργέ αξιότιμες κυρίες και κύριοι βουλευτές, είχα αλλιώς ετοιμάσει την παρουσίασή μου, αλλά μετά την άριστη παρουσίαση του δημοσιονομικού πλαισίου που έκανε ο κ. Τσουκαλάς νομίζω θα αλλάξω λίγο αυτά που μπορώ να συνεισφέρω στη σημερινή συζήτηση.

Πράγματι, η μεταφορά του ενωσιακού δικαίου, του καινούργιου πλαισίου σε εθνικό δίκαιο είναι μια πολύ σημαντική στιγμή για τη δημοσιονομική πολιτική μιας χώρας και θα ήθελα να μοιραστώ ότι σε αυτό το σημείο ότι πρωτοπορούμε ανάμεσα σε πολλές χώρες της Ευρωπαϊκής Ένωσης. Ελάχιστες έχουν κάνει την πρόοδο που εμείς έχουμε κάνει και ελάχιστες βρίσκονται στο σημείο αυτό που είμαστε εμείς, δηλαδή στην Επιτροπή την αντίστοιχη των κοινοβουλίων τους να συζητούν το συγκεκριμένο αυτό νομοσχέδιο. Μπορούμε να αισθανθούμε όλοι καλά από αυτό.

Να πω δυο λόγια για το Δημοσιονομικό Συμβούλιο, το οποίο υπήρξε ανεξάρτητη αρχή από την ίδρυσή του δεν ήταν ποτέ Τμήμα του Υπουργείου Οικονομικών. Ανέλαβα τα δικά μου καθήκοντα διαδεχόμενη τον κ. Κορλίρα, έναν άξιο και άριστο Καθηγητή μου και συνάδελφό μου μετέπειτα και με το καινούργιο Διοικητικό Συμβούλιο χτίζουμε ουσιαστικά πάνω σε βάσεις που εκείνος έβαλε στην προσπάθεια του να κάνει ό, τι δυνατόν καλύτερο για τη στελέχωση και τη λειτουργία του θεσμού.

Βρισκόμαστε στην ανάγκη αναδιάρθρωσης, όχι μόνο γιατί το καινούργιο δημοσιονομικό πλαίσιο απαιτεί αυξημένο ρόλο από τα Δημοσιονομικά Συμβούλια, πράγματι αυτό συμβαίνει σε όλη την Ευρώπη, προσπαθούν οι εθνικές νομοθεσίες να ανταποκριθούν στην ενίσχυση του ρόλου των Δημοσιονομικών Συμβουλίων. Πέρα από το καινούργιο ευρωπαϊκό πλαίσιο εδώ και πολύ καιρό το Ελεγκτικό Συνέδριο με μια εξαίρετη δουλειά που είχε κάνει είχε αναδείξει τις δυσλειτουργίες που υπήρχαν στο Δημοσιονομικό Συμβούλιο, εξαιρετική δουλειά, την έχουν στο site τους, και εμείς παίρνοντας τεχνική βοήθεια από την Ευρωπαϊκή Ένωση, επίσης έχουμε στο site μας όλα εκείνα τα θέματα τα οποία χρήζουν θεραπείας.

Το νομοσχέδιο αυτό, λοιπόν, προσπαθεί νομοσχέδιο να δώσει απάντηση σε όλα αυτά τα θέματα που αφορούν τη στελέχωση, τα τεχνικά εργαλεία, την ικανότητα επικοινωνίας, την πρόσβαση στην πληροφόρηση, που ήδη ανέφερε το Ελεγκτικό Συνέδριο, η Ευρωπαϊκή Επιτροπή και επιτάσσει και η αλλαγή του δημοσιονομικού πλαισίου.

Θα ήθελα μόνο μία παρατήρηση να κάνω και να θυμίσω στο σεβαστό ακροατήριο, ότι το Αυτοτελές Γραφείο Προέδρου δεν είναι καινοτομία του σημερινού νόμου, είχε προβλεφθεί από την προηγούμενη Διοίκηση, είναι στο καταστατικό του Δημοσιονομικού Συμβουλίου, δεν είχε μπορέσει όμως να στελεχωθεί γιατί δεν υπήρχε η ανάλογη νομική κατοχύρωση.

Σας ευχαριστώ και παραμένω στη διάθεσή σας.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Μιαούλη και τώρα τον λόγο έχει ο Πρόεδρος του Διοικητικού Συμβουλίου της Πανελλήνιας Ομοσπονδίας Ιδιοκτητών Ακινήτων, ο κ. Ευστράτιος Παραδιάς.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος του Δ.Σ. της Πανελλήνιας Ομοσπονδίας Ιδιοκτητών Ακινήτων - ΠΟΜΙΔΑ):** Σας ευχαριστώ πάρα, πολύ Πρόεδρε.

Κύριε Υπουργέ, κύριοι βουλευτές, τα άρθρα που προκαλούν δικαιολογημένο ενδιαφέρον στον κόσμο που εκπροσωπούμε είναι τα άρθρα 70 και 71 του νομοσχεδίου. Με το άρθρο 70 καθιερώνεται το επίδομα, ένα ενοίκιο που θα επιστρέφεται κάθε Νοέμβριο στους ενοικιαστές. Εμείς θεωρούμε το μέτρο αυτό θετικό. Θα θέλαμε όμως να είναι απόλυτα σαφές από τη διάταξη που ψηφίζεται, ότι δικαιούχοι αυτού του επιδόματος είναι εκείνοι οι ενοικιαστές οι οποίοι έχουν σταθεί συνεπείς απέναντι στις υποχρεώσεις τους, στις υποχρεώσεις τους απέναντι στους ιδιοκτήτες ή στους εκμισθωτές, διότι αν το επίδομα αυτό δίνεται και σε ανθρώπους οι οποίοι απλώς δήλωσαν ότι είναι κάπου μισθωτές, χωρίς να έχουν πληρώσει όλα τα ενοίκια, αυτοί δεν κάνουν κακό μόνο στους ιδιοκτήτες, οι οποίοι αναγκάζονται να τρέξουν σε δικηγόρους και στα δικαστήρια, κάνουν κακό και στα δημόσια έσοδα, διότι οι ιδιοκτήτες έχουν το δικαίωμα να ζητήσουν την αναβολή φορολόγησης των ανείσπρακτων ενοικίων, των όποιων ανείσπρακτων ενοικίων το ποσοστό μεταγενέστερης είσπραξής τους, ανέρχεται στο μηδέν, με αποτέλεσμα πολύ μεγάλη ζημιά στα δημόσια έσοδα.

Θέλουμε λοιπόν να είναι απόλυτα σαφές, ότι οι δικαιούχοι του επιδόματος είναι εκείνοι οι ενοικιαστές που υπήρξαν συνεπείς στις υποχρεώσεις τους, όπως και οι ιδιοκτήτες είναι πάντοτε συνεπείς στις δικές τους φορολογικές υποχρεώσεις, διαφορετικά αυτό το επίδομα θα γίνει ένας μηχανισμός διανομής χρημάτων και σε ανθρώπους οι οποίοι δεν το αξίζουν και ηθικά θα ήταν κάτι απαράδεκτο.

Στο άρθρο 71 είναι πολύ σημαντικό το ότι έγινε δεκτό το αίτημα της ΠΟΜΙΔΑ, να παραταθεί για δύο χρόνια η διάταξη της μείωσης φόρου- λόγω εργασιών που εκτελούνται στα ακίνητα για την ενεργειακή και την λειτουργική τους αναβάθμιση, στο ποσό των 16.000 ευρώ, που επιστρέφεται σταδιακά σε πέντε χρόνια. Εκεί έχουμε δύο επιμέρους παρατηρήσεις που θα ήθελα να παρακαλέσω να ληφθούν υπόψη στην ΚΥΑ που θα βγει μετά, η οποία αυτή και προσδιορίζει τις λεπτομέρειες αυτού του μέτρου.

Το πρώτο είναι, ότι το ποσοστό των υλικών είναι μόλις 25% επί του συνολικού ποσού, είναι πάρα πολύ χαμηλό, νομίζω ότι το σωστό και το λειτουργικό θα ήταν να είναι μισά και μισά και το δεύτερο είναι, ότι βρισκόμαστε μπροστά σε μια νέα διαδικασία που αφορά τους ανελκυστήρες της χώρας, που με εισήγηση δική μας, πάμε σε απογραφή όλων των ανελκυστήρων, μέσα στο πεντάμηνο Ιουλίου-Νοεμβρίου και στη συνέχεια, σε καθορισμό ημερομηνιών ανακαίνισης όλων των ανελκυστήρων. Εκεί θα υπάρξει μια μερίδα της κοινωνίας, εκείνοι που μένουν στις παλιές πολυκατοικίες με τους παλιούς ανελκυστήρες, οι οποίοι δεν θα μπορέσουν να ακολουθήσουν στην ανακαίνιση και στην βελτίωση των συστημάτων ασφαλείας, εξαιτίας οικονομικών προβλημάτων που θα έχουν. Εκεί, λοιπόν, θα πρέπει να υπάρξει κάποιο είδος κρατικής βοήθειας και εκεί εμείς πιστεύουμε, ότι θα πρέπει ρητά να μπει μέσα στην Κοινή Υπουργική Απόφαση που θα εκδοθεί, το ότι και τα υλικά των ανελκυστήρων- γιατί εκεί είναι το πρόβλημα πιο πολύ και όχι τόσο στην εργασία- θα είναι και αυτά επιλέξιμες δαπάνες, ούτως ώστε να μπορέσει ο κόσμος αυτός που είναι σε πολυκατοικίες, σε γειτονιές όπου οι διαχειριστές συγκαλούν την γενική συνέλευση και οι πάντες λένε όχι, διότι δεν έχουν χρήματα να ανταποκριθούν, να μπορέσουν και αυτοί να κάνουν ότι θα κάνουν και όλοι οι υπόλοιποι πολίτες, να αποκαταστήσουν την ασφάλεια στους ανελκυστήρες τους. Σας ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ.Παραδιά και τώρα η κυρία Αικατερίνη Κοτσώνη, υποδιευθύντρια της Διεύθυνσης Οικονομικής Ανάλυσης και Μελετών της Τράπεζας της Ελλάδος, έχει τον λόγο.

**ΑΙΚΑΤΕΡΙΝΗ ΚΟΤΣΩΝΗ (Υποδιευθύντρια της Διεύθυνσης Οικονομικής Ανάλυσης και Μελετών της Τράπεζα της Ελλάδος):** Σας ευχαριστώ πολύ.

Κύριε Πρόεδρε, κυρίες και κύριοι βουλευτές, κυρίες και κύριοι, το νομοσχέδιο για την διασφάλιση της δημοσιονομικής ισορροπίας αποτελεί μια ουσιαστική μεταρρυθμιστική παρέμβαση στη δημοσιονομική διακυβέρνηση της χώρας. Βασικός στόχος είναι να ενσωματώσει στο εθνικό θεσμικό πλαίσιο τους νέους ευρωπαϊκούς κανόνες δημοσιονομικής πολιτικής. Πρόκειται για μια παρέμβαση που ενισχύει τη δημοσιονομική αξιοπιστία και υπευθυνότητα και υιοθετεί μια προσέγγιση δημοσιονομικής πειθαρχίας που βασίζεται σε κανόνες βιωσιμότητας.

Οι νέοι κανόνες λαμβάνουν υπόψιν την ανάγκη μείωσης των αυξημένων επιπέδων δημόσιου χρέους με ρεαλιστικό, σταδιακό και μόνιμο τρόπο. Παράλληλα, το νέο πλαίσιο οικονομικής διακυβέρνησης της Ευρωπαϊκής Ένωσης, βασίζεται στα διδάγματα που αντλήθηκαν από τις πολιτικές που ασκήθηκαν για την αντιμετώπιση των επιπτώσεων της παγκόσμιας χρηματοπιστωτικής κρίσης και της κρίσης χρέους στην Ευρωζώνη, οπότε σημειώθηκαν προκλητικές πολιτικές δημοσιονομικής προσαρμογής, που χαρακτηρίστηκαν από τη σημαντική υποχώρηση των επενδύσεων και εμπόδισαν την ταχεία οικονομική ανάκαμψη.

Ένα βασικό στρατηγικό μέσο καθορισμού της δημοσιονομικής πορείας των χωρών, αποτελεί το μεσοπρόθεσμο δημοσιονομικό διαρθρωτικό σχέδιο, με το οποίο επιδιώκει τον συντονισμό των δημοσιονομικών πολιτικών των κρατών μελών της Ευρωπαϊκής Ένωσης, ώστε να μην υπάρχουν αποκλίσεις που να υπονομεύουν τη δημοσιονομική σταθερότητα.

Με ορίζοντα τουλάχιστον τα 4 έτη, λειτουργεί ως μηχανισμός, προκειμένου να οροθετούνται τα ελλείμματα και να διαφυλάσσετε η βιωσιμότητα του δημόσιου χρέους και ισχύει για όλα τα κράτη μέλη της Ευρωπαϊκής Ένωσης.

Ωστόσο, τρόπος προσδιορισμού της δημοσιονομικής προσπάθειας λαμβάνει πλέον υπόψη τα ιδιαίτερα οικονομικά και διαρθρωτικά χαρακτηριστικά της κάθε χώρας και καθορίζονται ρεαλιστικοί δημοσιονομικοί στόχοι προσαρμοσμένη στις οικονομικές συνθήκες του κάθε κράτους μέλους.

Παράλληλα, ο πολυετής δημοσιονομικός προγραμματισμός, βοηθάει στη σύνδεση του ετήσιου προϋπολογισμού, με τους στόχους της επόμενης τετραετίας και επιτρέπει τον καλύτερο σχεδιασμό και κατανομή των δημόσιων πόρων, ώστε οι βραχυπρόθεσμες αποφάσισα να υπηρετούν μακροπρόθεσμες προτεραιότητες της χώρας.

Ένα κεντρικό εργαλείο και καινοτομία του νέου πλαισίου που είναι σημαντικός είναι ο κανόνας των καθαρών δαπανών, ο οποίος οριοθετεί την ετήσια αύξησή τους και λειτουργεί ως αυτόματος σταθεροποιητής. Ο ενσωματωμένος διορθωτικός μηχανισμός, εξασφαλίζει την αντιμετώπιση τυχόν αποκλίσεων, περιορίζοντας όμως τον κίνδυνο δημοσιονομικής χαλάρωσης. Παράλληλα, το νέο πλαίσιο διασφαλίζει τις επενδύσεις και παρέχει ευελιξία σε περιπτώσεις εκτάκτων αναγκών ή κρίσεων. Η εφαρμογή ενός λειτουργικού κανόνα δαπανών για την επιτήρηση της συμμόρφωσης, αυξάνει τη διαφάνεια και την απλοποίηση της παρακολούθησης της δημοσιονομικής προσαρμογής.

Επιπλέον, όπως έχει επανειλημμένα τονίσει και η Τράπεζα της Ελλάδος στις Εκθέσεις της, οι κανόνες δαπανών, μειώνουν την προκλητικότητα στην άσκηση δημοσιονομικής πολιτικής, προωθώντας πιο αποτελεσματικές στρατηγικές εξυγίανσης των δημόσιων οικονομικών.

Επίσης, ιδιαίτερη σημασία έχει η ενίσχυση του ρόλου του δημοσιονομικού συμβουλίου. Με την αναβάθμιση της διοικητικής και επιχειρησιακής του αυτοτέλειας, καθώς και την κατοχύρωση της πρόσβασής του σε κρίσιμα δημοσιονομικά δεδομένα, το συμβούλιο, μπορεί να λειτουργεί ακόμα πιο αποτελεσματικά ως, ανεξάρτητος και αξιόπιστος θεσμικός ελεγκτής και θεματοφύλακας της δημοσιονομικής πειθαρχίας. Είναι κρίσιμο, να διαθέτει την τεχνική και επιστημονική επάρκεια, ώστε να αξιολογεί αντικειμενικά τη δημοσιονομική κατάσταση και να συμβάλλει ουσιαστικά στην τήρηση δημοσιονομικών κανόνων και τη διαφανή εκτέλεση δημοσιονομικής πολιτικής.

Η Τράπεζα της Ελλάδος, έχει συχνά αναφέρει στις Εκθέσεις της, ότι ισχυροί ανεξάρτητοι δεσμοί, είναι θεμελιώδεις για τη σταθερότητα της Οικονομίας και της Δημοκρατίας, ειδικά σε περιόδους κρίσης. Σημαντική καινοτομία επιπλέον αποτελεί, η πιλοτική εφαρμογή του Εθνικού Μητρώου Παροχών και Ενισχύσεων. Το Μητρώο, στοχεύει στην ενοποίηση των δεδομένων κοινωνικών ενισχύσεων. Μέσω λοιπόν, της καταγραφής όλων των παροχών και της διασταύρωσης του με τα εισοδηματικά και περιουσιακά στοιχεία κάθε πολίτη, καθίσταται ευκολότερος ο εντοπισμός περιπτώσεων υπερβολικών ή αλληλεπικαλυπτόμενων ενισχύσεων. Η ενίσχυση της διαφάνειας ως προς την τήρηση των παροχών, θα συμβάλει στην αποτελεσματικότερη στόχευση των κοινωνικών παροχών και ως εκ τούτου, σε μια πιο ορθολογική και δίκαιη κατανομή των δημόσιων πόρων. Αυτή η ανάγκη έχει επισημανθεί επανειλημμένα και από την Τράπεζα της Ελλάδος.

Τέλος, η αύξηση των πόρων του Προγράμματος Δημοσίων Επενδύσεων, κρίνεται προς τη σωστή κατεύθυνση, καθώς θα συμβάλει στον περιορισμό του επενδυτικού κενού με θετικές επιδράσεις, στην αύξηση παραγωγικότητας και της ανταγωνιστικότητας και ως εκ τούτου, στη διατηρήσιμη ανάπτυξη. Παράλληλα, όμως, έμφαση θα πρέπει να δοθεί, στην ποιότητα και την αποδοτικότητα των επιλεγμένων δημόσιων επενδύσεων. Αυτό προϋποθέτει τη διοχέτευση των κρατικών πόρων σε τομείς, που αποφέρουν πολλαπλασιαστικά οφέλη στην οικονομία και την κοινωνία. Συνολικά το νομοσχέδιο, κινείται προς τη σωστή κατεύθυνση, καθώς ενσωματώνει τις νέες ευρωπαϊκές παραμέτρους δημοσιονομικής διακυβέρνησης, ενισχύει τη διαφάνεια και τη μακροχρόνια σταθερότητα των δημόσιων οικονομικών.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Κοτσώνη. Τον λόγο έχει τώρα ο κ. Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (Ε.Σ.Α.μεΑ). Έχει στείλει και υπόμνημα, το οποίο έχει διανεμηθεί στους Εισηγητές και στους Ειδικούς Αγορητές.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (Ε.Σ.Α.μεΑ) ):** Αξιότιμε κύριε Πρόεδρε, κύριε Υπουργέ, αξιότιμα Μέλη του Κοινοβουλίου. Η Εθνική Συνομοσπονδία Ατόμων με Αναπηρία (Ε.Σ.Α.μεΑ), προτείνει και αιτείτε ένα άρθρο, του παρόντος σχέδιο νόμου τις ακόλουθες τροποποιήσεις συμπληρώσεις.

Άρθρο 70, επιδότηση με τη μορφή, επιστροφής ποσού ενοικίου.

Δεν καλύπτεται. Πρέπει να ξαναδείτε όλοι, τα βασικά ζητήματα που έχουν οι συνταξιούχοι και στέκομαι σε αυτό, για να τα εξηγήσω με δυο λόγια.

Υπάρχουν 700.000 συνταξιούχοι συνάδελφοι μας, που δεν έχουν πάρει ούτε ένα ευρώ αύξηση, τα τελευταία 17 χρόνια, το 2008. Οι άνθρωποι αυτοί, όταν μειώνονται, ήτανε 1 εκατομμύριο και φτάσαμε τώρα τις 700.000 και ίσως του χρόνου πάμε στις 600.000, από αυτές τις 100.000 που θα βγούνε, οι 20.000 θα μπουν στην εισφορά, θα μπούνε να παίρνουνε να φύγουν από την προσωπική διαφορά και 80.000 θα φύγουν στον «άλλο κόσμο». Έτσι θα πηγαίνει, δυστυχώς αυτή είναι η πραγματικότητα.

Θέλω να το ξαναδείτε, κάνω έκκληση στην Εθνική Αντιπροσωπεία και στην Κυβέρνηση, αυτή την πενιχρή αύξηση που υπολείπεται του πληθωρισμού, που ένα μέρος κατατρώγεται από την μή τιμαριθμοποίηση της φορολογικής κλίμακας, να δίνεται και αυτούς. Δηλαδή, η αύξηση, η πενιχρή που δίνεται στην ανταποδοτική στη εθνική σύνταξη, υπάρχει τρόπος, υπάρχει διαδικασία τεχνική, με αυτό τον τεχνικό τρόπο που δίνονται σήμερα οι συντάξεις, να δίνονται σε όλους αυτούς.

Είναι πάρα πολύ σημαντικό, όπως και όλες οι εκκρεμότητες, οι άλλες βασικές, όπως είναι η εισφορά αλληλεγγύης που ένα μεγάλο μέρος συνταξιούχων πληρώνουν διπλή φορολογία στα φυσικά πρόσωπα, δεν υπάρχει άλλη κατηγορία. Δηλαδή, ήταν το τέλος επιτηδεύματος από τις μνημονιακές εποχές, έφυγε και αυτό, σε μας έμεινε αυτή η διπλή φορολογία και φυσικά, θέλουμε κάθε χρόνο να μπορούμε να καλύπτεται από τις αυξήσεις ο πληθωρισμός και φυσικά, να υπάρχει τιμαριθμοποίηση φορολογικής κλίμακας που ένα μέρος από αυτή την αύξηση των 20 - 25 ευρώ, εκεί περίπου είναι, με το 2% ή 2,4%, κατατρώγεται ένα μέρος αφομοιώνεται από τη τιμαριθμοποίηση της φορολογικής κλίμακας.

Θέλουμε να μην είναι η ζωή μας κάθε χρόνο και χειρότερη, τα χρόνια που απομένουν για μας δεν είναι πολλά, αλλά αυτά τουλάχιστον να μη γίνονται κάθε χρόνο και δυσκολότερα. Θέλω να το δείτε όλοι σας, θέλω να δείτε αυτά τα ζητήματα, όπως και μια υπόσχεση που είναι και εδώ ο κ. Πέτσας, με τα αναδρομικά του 10μήνουν, αυτά δείτε τα. Τμηματικά, ξεκινήστε από τις ευάλωτες κατηγορίες, πρέπει να δοθούν όμως. Γιατί ήταν μια υπόσχεση να μην προχωρήσουν σε αγωγές, δεν προχώρησε ο κόσμος που άκουσε την Κυβέρνηση, αλλά σήμερα αυτό μένει σαν εκκρεμότητα και πρέπει να τακτοποιηθεί.

Σας ευχαριστώ πάρα πολύ που με ακούσατε, ο χρόνος είναι λίγο, Θα μπορούσα να πω περισσότερα σε άλλη στιγμή, αλλά έστω και αυτά τα λίγα δεν τα απαρνούμαστε. Γιατί για ένα συνταξιούχο παίρνει μια σύνταξη των 400 ευρώ, τα 250 ευρώ είναι κάτι, γιατί θα είναι τις μέρες των Χριστουγέννων.

Και, μην ξεχάσετε, αν δεν λύσετε το πρόβλημα της προσωπικής διαφοράς που τότε, γιατί εν όψει του νέου έτους κάτι δίνατε σε τόσους ανθρώπους, αλλά δεν πρέπει να πάμε πάλι εκεί, πρέπει να βρεθεί λύση φέτος και αυτή την πενιχρή αύξηση, της ανταποδοτικής και της εθνικής σύνταξης που υπολογίζει σε όλους τους άλλους, να υπολογιστεί και σε αυτούς. Υπάρχει τεχνική διαδικασία, το έχουμε πει, θα το ξαναπούμε στην κυρία Κεραμέως, έστω και αυτά τα λίγα χρήματα να δίνονται σε αυτούς ανθρώπους, εφόσον μείνει έτσι η προσωπική διαφορά, γιατί διαφορετικά - και κλείνω με αυτό - για να γίνει άλλη ρύθμιση όσο αναφορά την προσωπική διαφορά, πρέπει να γίνει συνολική αναμόρφωση του «νόμου Κατρούγκαλου». Ο ν.4387/2016, του «νόμου Κατρούγκαλου» που επικυρώθηκε και επιβεβαιώθηκε με τον «νόμο Βρούτση» και συνταγματοποιήθηκε, είναι πολύ δύσκολο να αλλαχτεί, παρόλο που είχε υποσχεθεί η παρούσα Κυβέρνηση όταν ήταν Αντιπολίτευση, ότι θα τον άλλαζε. Όμως, θέλω να ξαναδείτε αυτά τα ζητήματα, είναι τα ζητήματα της βελτίωσης της ζωής και περισσότερο των πιο αδύνατων και πιο μικροσυνταξιούχων, με πολύ μικρά εισοδήματα.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε. Είναι σημαντικά αυτά που είπατε κ. Κουτσιμπογεώργο. Σεβόμαστε τους συνταξιούχους, έχουν καταγραφεί όλα αυτά και πιστεύω, ότι θα τα δει και ο κ. Υπουργός και θα δώσει τις απαντήσεις, όταν πάρει τον λόγο.

Θα δώσουμε τώρα τον λόγο, στον κ. Άγγελο Σκιαδά, Πρόεδρο του Διοικητικού Συμβουλίου του Πανελλήνιου Συλλόγου Προστασίας Ενοικιαστών και είναι μαζί μας η κυρία Μονέδα Μαρία, μέλος του Διοικητικού Συμβουλίου του Πανελλήνιου Συλλόγου Προστασίας Ενοικιαστών, καθώς και Αναστάσιος Σκιαδάς, μέλος του Διοικητικού Συμβουλίου του Πανελλήνιου Συλλόγου Προστασίας Ενοικιαστών.

**ΑΓΓΕΛΟΣ ΣΚΙΑΔΑΣ (Πρόεδρος του Δ.Σ. του Πανελλήνιου Συλλόγου Προστασίας Ενοικιαστών (ΠΑΣΥΠΕ)):** Κύριε Πρόεδρε, κύριε Υπουργέ, κύριοι βουλευτές καλή σας ημέρα κι ευχαριστούμε για την πρόσκληση.

Δεν μπορούμε να πούμε ότι η επιστροφή του ενός ενοικίου ως επίδομα δεν είναι προς τη σωστή κατεύθυνση. Όμως η πείρα μας έχει διδάξει ότι μετρά επιδοματικού χαρακτήρα όταν εφαρμόζονται χωρίς να συνοδεύονται από άλλες παρεμβάσεις, είναι βέβαιο ή μάλλον υπάρχει πολύ μεγάλη πιθανότητα να προκαλέσουν ανεπιθύμητες επιπτώσεις όπως αυτή της περαιτέρω αύξηση των ενοικίων.

Εμείς ως Σύλλογος Ενοικιαστών έχουμε πει ότι είναι θετικό το μέτρο, αλλά θα πρέπει να συνοδευτεί από κάποια άλλα μέτρα, όπως για ένα χρονικό διάστημα το ανώτατο επιτρεπόμενο μίσθωμα, το πλαφόν, το οποίο έχουμε ζητήσει κατ’ επανάληψη να εφαρμοστεί τη δεδομένη στιγμή για ένα μικρό χρονικό διάστημα, ενός, δύο, τριών ετών, μέχρι να αποδώσουν τα μακροπρόθεσμα μέτρα που έχει εξαγγείλει η Κυβέρνηση, εφόσον αποδώσουν.

Θεωρούμε ότι με την επιβολή αυτού του μέτρου, του πλαφόν, θα μπορούσε να παταχθεί και η φοροδιαφυγή. Διότι όταν υπάρχει ένας αντικειμενικός προσδιορισμός ενός ενοικίου, δεν θα μπορεί ο κάθε εκμισθωτή να δηλώνει όποιο ενοίκιο θέλει. Θα πρέπει να δηλώνει τον αντικειμενικό προσδιορισμό ή έστω λίγο μικρότερο από τον αντικειμενικό προσδιορισμό. Έτσι θα λυθεί και το μεγάλο πρόβλημα, όπως είπε και ο κ. Υπουργός Οικονομικών, ότι ο μέσος όρος των δηλωμένων μισθωμάτων είναι 255 ευρώ. Αντιλαμβάνεστε ότι αυτό το επίδομα θα πάρουν οι ενοικιαστές, διότι η πλειοψηφία των εκμισθωτών δηλώνει χαμηλότερο ενοίκιο από το πραγματικό. Έτσι θα μπορούσε να λυθεί κι αυτό το πρόβλημα, το οποίο θα μας προβληματίσει στο μέλλον.

Τώρα, επί των επιμέρους στοιχείων του άρθρου 70, έχουμε ορισμένες παρατηρήσεις. Καταρχήν, θεωρούμε ότι το μέγιστο εισόδημα των 20.000 ευρώ για τον άγαμο και των 28.000 ευρώ για τον έγγαμο είναι πολύ χαμηλό. Όταν σήμερα ένας άγαμος χρειάζεται ένα μίσθωμα του ύψους των 500 με 600 ευρώ, πλέον των εξόδων κοινοχρήστων και λοιπών παροχών, φτάνει τα 1.000 με 1.200 ευρώ μόνο για τη στέγαση, αντιλαμβάνεστε ότι ένα εισόδημα 1.600 ευρώ μηνιαίως, το οποίο αντιστοιχεί στα 20.000, δεν είναι τέτοιο που να τον θεωρήσουμε πλούσιο και να μην δικαιούται την επιδότηση.

Ένα άλλο πρόβλημα το οποίο θα παρουσιαστεί, το έθιξε ο κ. Παραδιάς αλλά με άλλο τρόπο, είναι η καταβολή των μισθωμάτων μέσω τραπέζης. Αυτό είναι θετικό. Εμείς είμαστε θετικοί σε αυτό, όμως υπάρχει το εξής πρόβλημα. Υπάρχουν πολλοί εκμισθωτές οι οποίοι αρνούνται να δώσουν λογαριασμό τραπέζης για τον απλούστατο λόγο ότι σε πολλούς έχει γίνει κατάσχεση των λογαριασμών από το δημόσιο ή από τρίτους κι έτσι αρνούνται να δώσουν λογαριασμό.

Αυτό θα δημιουργήσει ένα πρόβλημα, διότι ο ενοικιαστής δεν έχει τρόπο να εκβιάσει ή να πιέσει τον ιδιοκτήτη να του δώσει λογαριασμό. Και εκεί θα έχουμε τον κίνδυνο απώλειας του εισοδήματος. Εμείς θεωρούμε ότι γι’ αυτό το θέμα θα πρέπει να ληφθούν αυστηρά μέτρα στους ιδιοκτήτες, μέχρι ενδεχομένως δικαιώματος του ενοικιαστή να αρνηθεί την καταβολή του ενοικίου νομίμως εάν δεν του δώσει λογαριασμό ο ιδιοκτήτης.

Και το τελευταίο θέμα, το οποίο θα πρέπει να προσέξει ο κ. Υπουργός, είναι το εξής. Ασφαλώς για να δοθεί η επιδότηση αυτή του ενοικίου απαιτείται δήλωση πληροφοριακών στοιχείων μίσθωσης στην ΑΑΔΕ και μάλιστα, ενεργής δήλωση. Έχουμε το εξής πρόβλημα. Ο νόμος προβλέπει ότι η ελάχιστη διάρκεια των μισθώσεων είναι τρία χρόνια. Πολλοί ιδιοκτήτες αρνούνται να κάνουν μισθωτήριο για τρία χρόνια και κάνουν για ένα ή για δύο χρόνια. Αυτό τι θα σημαίνει, ότι θα έχουμε ένα μισθωτήριο με μια δήλωση πληροφοριακών στοιχείων στην ΑΑΔΕ η οποία θα είναι για δύο χρόνια, ο ενοικιαστής θα έχει δικαίωμα εκ του νόμου να μείνει για τρία χρόνια και αυτό το διάστημα θα μένει ακάλυπτο και δεν θα μπορεί να εισπράξει το επίδομα. Αυτό θα πρέπει να αντιμετωπιστεί.

Και ένα τελευταίο, το οποίο είναι για φέτος πρόβλημα, είναι αυτό, ότι πρέπει ο αριθμός της δήλωσης πληροφοριακών στοιχείων μίσθωσης να αναγράφεται στη φορολογική δήλωση, αλλιώς δεν δικαιούται το επίδομα. Ξέρετε ότι η συντριπτική πλειοψηφία των δηλώσεων έχουν υποβληθεί. Θα πρέπει να γίνουν εκατομμύρια συμπληρωματικές δηλώσεις και μάλιστα μέχρι τις 15 Ιουλίου αν δεν κάνω λάθος είναι το όριο που θα πρέπει να γίνει η συμπληρωματική δήλωση, για να αναγράφει ο αριθμός της δήλωση πληροφοριακών στοιχείων στη φορολογική δήλωση.

Αυτό είναι πρακτικά αδύνατο να γίνει. Και επιπλέον, υπάρχουν πάρα πολλοί ενοικιαστές οι οποίοι έχουν απλές φορολογικές δηλώσεις, είναι υπάλληλοι κλπ., και τις υποβάλλουν μόνοι τους. Αυτοί δεν έχουν καν ενημερωθεί - το αντιμετωπίζουμε δηλαδή στον Σύλλογο - ότι θα πρέπει μέχρι τις 15 Ιουλίου να κάνουν τροποποιητική δήλωση. Αυτό τουλάχιστον για τη φετινή χρονιά θα πρέπει να διορθωθεί.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κύριο Σκιαδά.

Τον λόγο έχει ο κ. Δημήτριος Τσάκωνας, Γενικός Διευθυντής του Οργανισμού Διαχείρισης Δημοσίου Χρέους (ΟΔΔΗΧ).

**ΔΗΜΗΤΡΙΟΣ ΤΣΑΚΩΝΑΣ (Γενικός Διευθυντής του Οργανισμού Διαχείρισης Δημοσίου Χρέους (ΟΔΔΗΧ)):** Ευχαριστώ, κύριε Πρόεδρε.

Αξιότιμοι, κύριε Υπουργέ, κύριοι βουλευτές, παρευρισκόμενοι, συμφωνώ απόλυτα με όσα ακούστηκαν από τον Αντιπρόεδρο του Ελεγκτικού Συνεδρίου, από τον επικεφαλής του Γραφείου Προϋπολογισμού της Βουλής και από την κυρία Μιαούλη, Πρόεδρο του Διοικητικού Συμβούλου του Δημοσιονομικού Συμβουλίου. Με έχουν καλύψει απόλυτα αναφορικά με το νέο νομοσχέδιο. Απλά να διευκρινίσω ή να συμβάλλω κι εγώ, ότι το καινούργιο που φέρνει, είναι πρώτον, ο χρονικός ορίζοντας πλέον στον οποίον αναφερόμαστε. Δεν συζητάμε απλά για μία ετήσια περίοδο που είναι ο Προϋπολογισμός ή έστω μία πενταετία. Εισάγει την ανάλυση βιωσιμότητας χρέους και το πώς πρέπει το χρέος να είναι βιώσιμο σε ορίζοντα δεκαπενταετίας. Απλά να ενημερώσω ότι στον ΟΔΔΗΧ οι αναλύσεις μας είναι μέχρι την ημέρα που αποπληρώνεται και το τελευταίο ευρώ υφιστάμενου χρέους, δηλαδή το 2070. Είμαστε πιο συντηρητικοί απ’ ότι είναι οι ευρωπαϊκοί θεσμοί. Όλα συντείνουν στο να μειωθεί το χρέος το συντομότερο δυνατόν και να σπάσει το φράγμα τουλάχιστον του 100% που είναι το πρώτο σημείο εύθραυστης ισορροπίας, τείνοντας και πηγαίνοντας προς το 60% ή δυνατόν σε πολύ μακρότερο χρονικό διάστημα που είναι το όριο της Συνθήκης του Μάαστριχτ. Οπότε από πλευράς μας είναι πέρα και πάνω από θετικό.

Ο ρόλος του ΟΔΔΗΧ παραμένει κρίσιμος. Είναι ο αρμόδιος μοναδικός φορέας που λειτουργεί για λογαριασμό και στο όνομα του Ελληνικού Δημοσίου και του Υπουργείου Οικονομικών να ασκεί την εκδοτική δραστηριότητα, να διαχειρίζεται το χαρτοφυλάκιο χρέους και τα ταμειακά διαθέσιμα του Ελληνικού Δημοσίου. Οπότε και από αυτή την πλευρά συνεχίζει να κατοχυρώνει τον ρόλο μας.

Τέλος, υπάρχει μια διάταξη την οποία είχε την καλοσύνη η πολιτική ηγεσία να υιοθετήσει, προκειμένου να μπορέσουμε να αντιμετωπίσουμε τον μοναδικό ίσως κίνδυνο που διατρέχουμε σε όλο το χαρτοφυλάκιο που είναι ο λειτουργικός, δηλαδή με κάποιο τρόπο να έχουμε μια μικρή ευελιξία να παίρνουμε με αποσπάσεις από το σώμα των Δημοσίων Υπαλλήλων, των χιλιάδων Δημοσίων Υπαλλήλων, κάποιο λίγο προσωπικό για να καλύπτουμε πυροσβεστικά, αν θέλετε, τις αυξημένες ανάγκες μας, δεδομένου ότι είμαστε ένας πολύ μικρός Οργανισμός με πάρα πολύ λίγα στελέχη και πολύ μεγάλη αρμοδιότητα.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Τσάκωνα.

Τον λόγο έχει η κυρία Ελένη Γκρίνγουδ, Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών, Βιοτεχνών και Εμπόρων Ελλάδας (ΓΣΕΒΕΕ), για 3 λεπτά.

**ΕΛΕΝΗ ΓΚΡΙΝΓΟΥΔ (Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών, Βιοτεχνών και Εμπόρων Ελλάδας (ΓΣΕΒΕΕ)):** Ευχαριστώ. Κύριε Πρόεδρε, κύριε Υπουργέ, κυρίες βουλεύτριες και κύριοι βουλευτές, εκ μέρους του Προέδρου του Ινστιτούτου Μικρών Επιχειρήσεων της ΓΣΕΒΕΕ, κ. Γεωργίου Καββαθά, και του Διοικητικού μας Συμβουλίου, θα ήθελα να σας ευχαριστήσω για την πρόσκληση.

Στη σύντομη παρέμβασή μου θα ήθελα να επισημάνω ορισμένες κρίσιμες διαστάσεις του σχεδίου νόμου που τροποποιεί το δημοσιονομικό πλαίσιο το οποίο συζητείται σήμερα. Αν και η μεταρρύθμιση κινείται στον άξονα της ευθυγράμμισης με τις ευρωπαϊκές υποχρεώσεις έχει ουσιαστικές επιπτώσεις στην καθημερινότητα των μικρών και πολύ μικρών επιχειρήσεων. Η προβλεπόμενη ενίσχυση του Προγράμματος Δημοσίων Επενδύσεων είναι σαφώς θετική, αλλά θα πρέπει να συνοδευτεί από ουσιαστικά μέτρα πρόσβασης των μικρών επιχειρήσεων, όπως απλούστευση διαδικασιών, τεχνική υποστήριξη και στοχευμένοι μηχανισμοί ενίσχυσης.

Σχετικά, τα μέτρα στήριξης των φυσικών προσώπων, όπως οι επιδοτήσεις ενοικίου μπορούν να λειτουργήσουν έμμεσα θετικά για τη ρευστότητα της αγοράς. Όμως, χωρίς παράλληλη ενίσχυση της προσφοράς κατοικίας υπάρχει κίνδυνος πληθωριστικών πιέσεων οι οποίες τελικά επιβαρύνουν, τόσο τα νοικοκυριά όσο και τις μικρές επιχειρήσεις, ιδιαίτερα σε περιοχές με υψηλό κόστος στέγασης. Απαιτούνται συνεπώς πολιτικές για προσιτές τιμές ενοικίων.

Εξίσου σημαντικό είναι ότι η νέα δημοσιονομική αρχιτεκτονική προβλέπει αυστηρότερη εποπτεία και συγκεντρωτικό σχεδιασμό προϋπολογισμών, χωρίς καμία πρόβλεψη για συμμετοχή των κοινωνικών και παραγωγικών εταίρων. Το αποτέλεσμα είναι οι απόψεις των μικρών επιχειρήσεων να μη λαμβάνονται υπόψη στις αποφάσεις που επηρεάζουν άμεσα τη διανομή των δημοσίων πόρων. Ταυτόχρονα, απουσιάζει πλήρως η αποτύπωση του ποιοι τελικά ωφελούνται από τις δημόσιες δαπάνες. Δεν είναι σήμερα δυνατόν να παρακολουθήσει κανείς, εάν και σε ποιο βαθμό οι μικρές επιχειρήσεις ωφελούνται, ποιο είναι το μερίδιο που λαμβάνουν σε σχέση με μεγαλύτερους παρόχους ή ποιες γεωγραφικές περιοχές ευνοούνται ή υποεκπροσωπούνται.

Η έλλειψη αυτής της θεσμικής διαφάνειας στερεί από την κοινωνία εργαλεία αξιολόγησης και από τη διοίκηση μηχανισμούς τεκμηριωμένου επανασχεδιασμού πολιτικής. Οι προβλέψεις για την εκτέλεση, ανακατανομή και αναπροσαρμογή των πιστώσεων εντός του προϋπολογισμού των φορέων της Γενικής Κυβέρνησης αφενός, η διαδικασία έγκρισης πολυετών δημοσιονομικών δεσμεύσεων, καθώς και η πρόβλεψη επιβολής κυρώσεων σε φορείς της κεντρικής διοίκησης που παραβιάζουν δημοσιονομικούς κανόνες, τα τρία προηγούμενα, διατηρούν ή και εντείνουν την ασυμμετρία κινδύνου μεταξύ κράτους και ιδιώτη.

Οι μικρές επιχειρήσεις που έχουν υπογράψει συμβάσεις με δημόσιους οργανισμούς, βρίσκονται εκτεθειμένες στο ενδεχόμενο καθυστερήσεων πληρωμής ή και ακύρωσης δαπανών, χωρίς καμία θεσμική εξασφάλιση ή προτεραιότητα εξόφλησης, δημιουργώντας ένα περιβάλλον ανασφάλειας για παρόχους που υλοποιούν υπηρεσίες πολυετούς διάρκειας.

Σε αυτό το κλίμα αβεβαιότητας προστίθεται και η εφαρμογή του λεγόμενουclawback, χωρίς διαφοροποίηση βάσει μεγέθους. Πρόκειται για μηχανισμό που επιβαρύνει δυσανάλογα τις μικρές μονάδες υγείας που λειτουργούν με περιορισμένη ρευστότητα και δομές. Η διεύρυνση τέτοιων εργαλείων, χωρίς αναλογικότητα, απειλεί τη τοπική διαθεσιμότητα υπηρεσιών και τη βιωσιμότητα πολλών παρόχων.

Τελευταίο σημείο σχολιασμού είναι ότι η θεσμοθέτηση του Εθνικού Μητρώου Παροχών και Ενισχύσεων είναι μια σημαντική πρωτοβουλία, ωστόσο χρειάζεται ενίσχυση, πρέπει να διασφαλίζει τη πρόσβαση και τον έλεγχο από τους ίδιους τους δικαιούχους και εφόσον επεκταθεί στο μέλλον σε νομικά πρόσωπα, να υπηρετεί τη διαφάνεια και την ίση μεταχείριση στη κατανομή ενισχύσεων και να λειτουργεί χωρίς πρόσθετο διοικητικό βάρος.

Κλείνοντας, να επισημάνω, ότι η ενίσχυση της δημοσιονομικής αξιοπιστίας είναι θεμιτός στόχος, όμως, δεν μπορεί να επιτευχθεί με κόστος την υποχώρηση της κοινωνικής δικαιοσύνης και την αθέατη μετακύλιση του κινδύνου στις μικρές επιχειρήσεις. Για να λειτουργήσει ισόρροπα αυτό το πλαίσιο, χρειάζεται μεγαλύτερη διαφάνεια, θεσμική συμμετοχή και ενεργή μέριμνα για τη πραγματική οικονομία.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Να καλωσορίσω στη Βουλή των Ελλήνων τους εκπροσώπους των φορέων, να τους ευχαριστήσω που είναι εδώ. Μία ερώτηση θέλω να κάνω, η οποία θα είναι κοινή για τον κ. Κόλλια, για τον κ. Τσουκαλά, η Εκπρόσωπος του Ελεγκτικού Συνεδρίου έχει φύγει νομίζω και για την κυρία Κοτσώνη. Το νομοσχέδιο περιγράφει τον τρόπο σύστασης λειτουργίας του Δημοσιονομικού Συμβουλίου. Πιστεύετε, ότι με τον τρόπο που συγκροτείται το Δημοσιονομικό Συμβούλιο μπορεί να επιτελέσει το ρόλο που θέλει ο νομοθέτης και η Ευρωπαϊκή Οδηγία; Και το ρωτώ αυτό, διότι στη πρώτη συνεδρίαση της Επιτροπής μας, εκφράστηκε η άποψη από συναδέλφους της Αντιπολίτευσης, ότι πρέπει να αποσυρθούν οι διατάξεις του Δημοσιονομικού Συμβουλίου.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ** **(Εισηγητής της Μειοψηφίας):** Ευχαριστώ πολύ, κύριε Πρόεδρε. Θα κάνω δυο τρία ομαδοποιημένα ερωτήματα. Να ευχαριστήσω και εγώ από την πλευρά μου όλους τους εκπροσώπους των φορέων που ανταποκρίθηκαν στην πρόσκλησή μας, σε ένα νομοσχέδιο που μοιάζει να είναι και να γίνεται μεταξύ τεχνικού και υποχρεωτικού σε μεγάλο μέρος, νομίζω, ακούσαμε πάρα πολύ ενδιαφέρουσες προσεγγίσεις και το ευχαριστώ είναι ουσιαστικό, δεν είναι τυπικό.

Στην ΕΛΣΤΑΤ δεν έχω να κάνω κάποιο ερώτημα, μάλλον για τον Υπουργό είναι το ερώτημα, ήταν πολύ ενδιαφέρουσα η παρατήρηση που έκανε ο κ. Θανόπουλος, το μετά να γίνει ταυτόχρονα πριν και τα λοιπά, κάποιο σχόλιο θα θέλαμε μετά από εσάς. Δεν έχω να ρωτήσω γιατί το προτείνει, νομίζω είναι κατανοητό γιατί το προτείνει.

Τώρα, στο Ελεγκτικό Συνέδριο, κύριε Πρόεδρε, θα ανατρέξω λίγο στα πρακτικά, ήθελα κάποιες διευκρινήσεις για τη πρόταση που έκανε η Αντιπρόεδρος, έγινε μια πρόταση στο τέλος, γιατί σε ότι αφορά, σχόλια δεν κάνουμε τώρα, απλά να πω, για τη ρήτρα διαφυγής εν λόγω αμυντικών δαπανών, το ξέρετε και εσείς και όλοι οι συνάδελφοί μας στην Επιτροπή και ο αρμόδιος για το πολυετές δημοσιονομικό πλαίσιο κ. Πετραλιάς, ότι από την πλευρά μας συμμεριζόμαστε αυτές τις επιφυλάξεις, θέλει ιδιαίτερη προσοχή ο χειρισμός της ρήτρας διαφυγής από πλευράς αμυντικών δαπανών, δεν είναι κάτι σαν φτου ξελευθερία, όπως λίγοι ευτυχώς θέλουν να πιστεύουν ή νομίζουν, έχει μια τελείως άλλη προσέγγιση, αλλά την πρόταση θα θέλαμε, θα ανατρέξουμε λίγο στα πρακτικά και αν θα χρειαστεί θα επικοινωνήσουμε, γιατί έκανε μία πρόταση, νομίζω, που είχε ενδιαφέρον και κάποιες διευκρινήσεις, δεν είναι εδώ το Ελεγκτικό, το αφήνουμε, δεν πειράζει και με τη βοήθειά σας μπορούμε να την πάρουμε και πιο ολοκληρωμένα στα χέρια μας.

Μολονότι με τον κύριο Τσουκαλά ανά τρίμηνο τακτικά τα λέμε, απουσίας σας κ. Υπουργέ, μια χαρά είμαστε χωρίς Κυβέρνηση μόνοι μας με το Γραφείο Προϋπολογισμού κάθε τρεις μήνες, που κάνει πολύ ενδιαφέρουσες εκθέσεις. Για την ανάγκη της προσαρμογής της χώρας στο νέο πολυετές δημοσιονομικό πλαίσιο, στη νέα οπτική του Μεσοπρόθεσμου που ενδιαφέρει πάρα πολύ με τις καθαρές δαπάνες τα έχουμε κουβεντιάσει αρκετές φορές τουλάχιστον στην Επιτροπή Οικονομικών και έχουμε δώσει ικανό χώρο και χρόνο στη κάθε τρίμηνο συζήτησή μας με τον κ. Τσουκαλά που μας παρουσιάζει την τριμηνιαία έκθεσή του. Δεν νομίζω να υπάρχει κανένας λογικός άνθρωπος που να λέει ότι πρέπει να εξοκείλουμε από αυτό το πλαίσιο. Πρέπει πάση θυσία να προσαρμοστούμε. Έχω κάνει μια παρατήρηση. Δεν θέλω να το γυρίσουμε αλλού, τη ξέρει ο κ. Πετραλιάς που συμφωνεί, την έχω θέσει και εγώ στην Ευρώπη βρήκαμε μάλιστα και ακροατήριο σε όλα τα Εθνικά Κοινοβούλια.

Για τον πυρήνα του νομοσχεδίου θέλω να απευθύνω ένα ερώτημα και στον ΟΔΔΗΧ και στην Τράπεζα της Ελλάδος και στο Γραφείο του Προϋπολογισμού του Κράτους στη Βουλή και στο ΕΔΗΣ, στη κυρία Μιαούλη, αν έχουν κάποιο σχόλιο σε αυτό που ακούσαμε -και που υπάρχει μια παραδοξότητα, γι’ αυτό ρωτάω και τον ΟΔΔΗΧ- ότι οι Εθνικές Δαπάνες που αφορούν το σκέλος των Συγχρηματοδοτούμενων Προγραμμάτων δεν μετράνε στον κανόνα του 3% σωστά;

Όλως παραδόξως, όμως, δεν υπάρχει η ίδια αντιμετώπιση για τις δαπάνες του Εθνικού Προγράμματος Δημοσίων Επενδύσεων. Στερείται λογικής αυτό είναι η δική μας θέση. Δεν λέμε κατόπιν αυτό να μην το εφαρμόζουμε, για να μην παρεξηγηθώ. Θα ήθελα ένα σχόλιο γιατί πιστεύουμε ότι θα πρέπει να αναληφθεί μία προσπάθεια πολυεπίπεδη και από την Κυβέρνηση και από τα κόμματα της αντιπολίτευσης που συμμετέχουν σε πολιτικές ομάδες με ενεργοποίηση κυρίως των Ευρωβουλευτών γιατί αυτό είναι ιδιαίτερα σημαντικό για τη χώρα μας και μετά το τέλος του Ταμείου Ανάκαμψης θα καταστεί ακόμα σημαντικότερο. Θέλω να πιστεύω ότι κάποιο εργαλείο αντίστοιχα θα υπάρξει από την Ευρώπη, αλλά εν πάση περιπτώσει έτσι κι αλλιώς νομίζω ότι αποκλιμακώνεται και -θα ήθελα ένα σχόλιο από τον ΟΔΔΗΧ και από τον κύριο Τσουκαλά- νομίζω ότι αν ένα δις πρωτογενές πλεόνασμα αντί να το κατευθύνουμε σε καθαρή αποπληρωμή χρέους το βάζουμε σε Εθνικό Πρόγραμμα Δημοσίων Επενδύσεων είτε ενίσχυσης μικρομεσαίων επιχειρήσεων είτε έργων υποδομής μικρομεσαίας κλίμακας όπως και αν το δει κανείς με τον ελάχιστου πολλαπλασιαστή να βάλει το χρέος αποκλιμακώνεται σαφέστατα γρηγορότερα. Είναι μια απλή αριθμητική πράξη. Θα θέλαμε ένα σχόλιο σε αυτό όχι ότι θα βγάλουμε κάποιο πόρισμα από εδώ πέρα αλλά θέλουμε ένα σχόλιο σε αυτή την άποψη που εμείς τουλάχιστον την έχουμε υιοθετήσει και προγραμματίζουμε να την προωθήσουμε όσο πάει γι’ αυτό θα θέλαμε ένα σχόλιο σε αυτό.

Να ρωτήσω τον κ. Τσουκαλά και την κυρία Μιαούλη, γι’ αυτό θέλω λίγο την προσοχή σας, καθώς υπάρχει ένα θέμα για τις Ανεξάρτητες Αρχές. Δεν θα το απλώσω ο κ. Τσακαλώτος έκανε μια πολύ ενδιαφέρουσα παρέμβαση χθες ρωτώντας εμένα διά του κ. Πετραλιά για το για το πώς εξελίχθηκε η ιστορία των Ανεξάρτητων Αρχών τα τελευταία 40 – 50 χρόνια. Είναι πραγματικά μια πολύ ενδιαφέρουσα προσέγγιση.

Ουσιαστικά καθώς έδινε η πολιτική μέρος, ολοένα και μεγαλύτερο μέρος στην αγορά, υιοθετούσε και τη λογική των ανεξάρτητων αρχών. Αλήθεια είναι αυτό, συμφωνώ με το ερώτημα, αλλά εν πάση περιπτώσει εδώ είμαστε τώρα, δεν το ανοίγω, δεν το απλώνω έτσι.

Θέλω να μιλήσω για ένα ευαίσθητο θέμα που αφορά την ανανέωση της θητείας της Αρχής. Τη δυνατότητα ανανέωσης. Εξήγησε ο Υπουργός, θα είναι φυσικά κατόπιν προκήρυξης πάλι με τα ίδια κριτήρια κι όλα αυτά. Άλλο είναι το θέμα. Στο νόμο περί ανεξάρτητων αρχών του 2012, ο νομοθέτης γράφει φαρδιά πλατιά, μου διαφεύγει τώρα αν ήταν, ήταν δικές μας οι κυβερνήσεις εκείνα τα χρόνια, του ΠΑΣΟΚ εννοώ. Μου διαφεύγει τώρα, δεν πρόλαβα να το ψάξω, αν ήταν αυτοβούλως από εμάς, με δική μας πρωτοβουλία είχε μπει διάταξη ή κατόπιν πίεσης της Τρόικα. Δεν το γνωρίζω αυτό, έχει τη σημασία του και αυτό, αλλά τονίζει ότι επιλέγεται με σαφήνεια η εφάπαξ θητεία όλων των ανεξάρτητων αρχών ως εγγύηση ανεξαρτησίας για να μην υπάρχει προσδοκία ανανέωσης θητείας στα μέλη για να λειτουργούν πιο ελεύθερα.

Λοιπόν, εγώ το ερώτημα που έχω να κάνω, δεν θέλω σχόλιο σε αυτό. Τι ακριβώς συμβαίνει στην Ευρώπη; Και σπεύδω να πω ότι δεν είναι τόσο εύκολο στην Ελλάδα να το εφαρμόσουμε γιατί στην Ελλάδα είχαμε και το άλλο και όταν δεν είχαμε ανεξάρτητες αρχές. Είχαμε την Πλατεία Κλαυθμώνος, ας πούμε, έτσι; Όπου όχι μόνον τις κεφαλές, αλλά και τον κόσμο από κάτω τον οδηγούσαμε στην Πλατεία Κλαυθμώνος. Υπάρχει μια άλλη ιστορία, θεσμική ιστορία της Χώρας. Δεν είναι τόσα απλά θέματα αυτά. Απλά ήθελα λιγάκι τη βοήθεια του κυρίου Τσουκαλά για το, να με ρωτούσε. Δεν είναι θέμα καμίας προσωπικής άποψης ή εμπάθειας. Με τον κύριο Τσουκαλά συνεργαζόμαστε εκ των πραγμάτων περισσότερο γιατί είναι θεσμοθετημένη η υποχρεωτική παρουσία του. Είναι σαν να με ρωτούσε γιατί να μην παραμείνει. Είναι μια εξαιρετική, παρέχει εξαιρετικά εργαλεία στην αντίστοιχη Επιτροπή της Βουλής. Είναι θεσμοθετημένη η ενημέρωσή του. Δεν έχουμε τόσο τακτική και θεσμοθετημένη ενημέρωση. Όμως, εκτιμούμε πάρα πολύ την υποχρεωτικότητα της γνώμης του Δημοσιονομικού Συμβουλίου. Χωρίς τη γνώμη σας σε Προσχέδιο, δεν μπορεί να κατατεθεί, Προϋπολογισμού και απαιτείται και η γνώμη βέβαια για τον Προϋπολογισμό, αλλά κυρίως στο Προσχέδιο, όπου γίνεται και ουσιαστικότερη συζήτηση στην Επιτροπή Οικονομικών πάντα. Είναι πολύ νευραλγικός ο ρόλος. Ειλικρινά στην Ευρώπη τι ισχύει γύρω από αυτού του τύπου τις ανεξάρτητες αρχές;

Τώρα για το θέμα των ενοικίων. Εγώ σημειώνω ότι υπάρχει μια εντυπωσιακή σύμπτωση στο θέμα των κακοπληρωτών. Έχω βάλει ζητήματα. Μπορεί να είναι από διαφορετική οπτική κύριε Υπουργέ για το θέμα της υποχρεωτικότητας από 01/01. Για τις τράπεζες υπάρχουν υπαρκτά προβλήματα. Θα πρέπει να τα δει η Κυβέρνηση. Βέβαια τώρα είναι άλλης στιγμής αυτή η κουβέντα νομίζω, σε άλλο νομοσχέδιο θα την κάνουμε.

Στα μέλη δεν έχω να πω κάτι. Τον πυρήνα των παρατηρήσεων τον υιοθετούμε και αυτά που είπε ο κύριος Κουτσιμπογεώργος. Αρκετά από αυτά τα έχουμε δει. Εμείς αγαπητέ πρέπει να βάλουμε και το νέο ΕΚΑΣ εμφατικά για τους συνταξιούχους αλλά εν πάση περιπτώσει σήμερα δεν συζητάμε αυτό. Εντάξει, σημειώσαμε, δεν κάναμε κάποια ερώτηση. Σημειώσαμε με ενδιαφέρον τις παρατηρήσεις, κάποιες από αυτές θα τις υιοθετήσουμε, θα γίνει σαφές και στη συνέχεια στην 13.00΄ στην επόμενη συνεδρίασή μας.

Απλά θέλω να πω σε όλους τους Φορείς κύριε Πρόεδρε αυτό που εσείς γνωρίζετε ότι εμείς από την πλευρά μας παρότι η συνεδρίαση που ακολουθεί την ακρόαση φορέων είναι η κατ’ άρθρον συζήτηση του νομοσχεδίου. Από την πλευρά μας εδώ και δύο χρόνια σταθερά έχουμε υιοθετήσει μία πρακτική ότι στην τρίτη συνεδρίαση της Επιτροπής-αυτή που θα ακολουθήσει δύο ώρες μετά από τώρα- εξαντλούμε σχεδόν την τοποθέτησή μας στα συμπεράσματα της ακρόασης φορέων, τιμώντας και αξιοποιώντας και αξιοποιώντας όσα ακούσαμε και όσα ειπώθηκαν το οποίο πραγματικά ήταν και σήμερα ιδιαίτερα ενδιαφέροντα. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ ( Αντιπρόεδρος της Επιτροπής):**

Ευχαριστούμε τον κύριο Κουκουλόπουλο.

Τον λόγο έχει ο Ειδικός Αγορητής της Κοινοβουλευτικής Ομάδας του Κομμουνιστικού Κόμματος Ελλάδος, ο κύριος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο «ΚΚΕ»):** Δεν έχουμε κάποια ερώτηση. Ευχαριστώ πολύ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

Τον λόγο έχει ο Ειδικός Αγορητής της Κοινοβουλευτικής Ομάδας της ΕΛΛΗΝΙΚΗΣ ΛΥΣΗΣ, κύριος Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ κύριε Πρόεδρε. Κατ’ αρχάς θα ήθελα να καλωσορίσω τους φορείς και να τους ευχαριστήσω για την παρουσία τους. Δυστυχώς δεν ήμουν από την αρχή επειδή υπάρχει μια άλλη Επιτροπή και μετά τις 12:00 θα ξαναφύγω γιατί υπάρχει κάποια άλλη, οπότε ότι είναι θα τα διαβάσω από τα πρακτικά. Έχω μερικές ερωτήσεις, η πρώτη είναι για το Δημοσιονομικό Συμβούλιο. Κατά την άποψή μας υπάρχει επικάλυψη των εργασιών του Ελεγκτικού Συνεδρίου με το Δημοσιονομικό Συμβούλιο, για παράδειγμα ως προς τον έλεγχο του Απολογισμού – Προϋπολογισμού. Θα ήθελα να ρωτήσω την άποψη σας, για το τι πραγματικά ισχύει; Η δεύτερη ερώτηση, έχουμε λάβει κάποιες ενστάσεις ως προς συγκεκριμένα άρθρα από κάποιον που ήταν στο Δημοσιονομικό Συμβούλιο, φαντάζομαι. Οι ενστάσεις αφορούν το άρθρο 6, δηλαδή την κατάργηση του περιορισμού της θητείας, το άρθρο 10 που αφορά τη Σύσταση Πολιτικού Γραφείου του Προέδρου και η τρίτη ένσταση αφορά το άρθρο 11 για τις Συμβάσεις Ορισμένου Χρόνου για το επιστημονικό προσωπικό. Δεν τις διαβάζω γιατί είναι αρκετές αυτές, αλλά είναι γνωστές. Η τελευταία έχει σχέση με την κοστολόγηση των προεκλογικών Προγραμμάτων. Εδώ μας δημιουργήθηκε απορία, πώς είναι δυνατόν να έχει τη δυνατότητα να κοστολογήσει Προγράμματα κομμάτων, τα οποία για παράδειγμα όπως το δικό μας να μεταφέρονται στην πλήρη αλλαγή του παραγωγικού μοντέλου. Αυτό είναι αδύνατον να το κάνει, οπότε θεωρώ ότι είναι τυπική η διαδικασία. Τα συμπεράσματα αυτών των ενστάσεων που έγιναν από όποιον έγιναν, είναι ότι επιδιώκεται η υποταγή της Αρχής μέσω θητειών με αντάλλαγμα θετικές αξιολογήσεις. Το δεύτερο συμπέρασμα είναι ότι διευρύνεται η πελατειακή λογική μέσω διορισμών μετακλητών και το τρίτο ότι υπονομεύεται η μονιμότητα και αξιοπιστία μέσω συμβάσεων επισφαλών εργαζομένων. Σε αυτά θα ήθελα να μας πει την άποψή του το Δημοσιονομικό Συμβούλιο; Αυτά αφορούσαν μόνο το Δημοσιονομικό Συμβούλιο.

Η δεύτερη αφορά το Ελεγκτικό Συνέδριο, την κυρία Μαρία Αθανασοπούλου. Εδώ θα θέλαμε να ρωτήσουμε τι νόημα έχει να μιλάμε για έλεγχο οικονομικών καταστάσεων, όταν δεν υπάρχει ακόμη μητρώο παγίων, ενώ μεγάλο μέρος της δημόσιας περιουσίας έχει μεταφερθεί στο Υπερταμείο, το οποίο προφανώς δεν είναι δικό μας, ανήκει στους ξένους και μάλιστα χωρίς αξιολόγηση, ενώ το ίδιο το Υπερταμείο δεν έχει κάνει καμία κοστολόγηση των δικών του πάγιων υπηρεσιακών στοιχείων. Όταν ενδεχομένως εξαιρείται με το παρόν και ο έλεγχος για το χρηματικό υπόλοιπο της Γενικής Κυβέρνησης και των υπό τομέων της για το έτος Προϋπολογισμού και τα επόμενα 3 έτη. Η δεύτερη, επίσης, στο Ελεγκτικό Συνέδριο, είδαμε πρόσφατα ότι είπε από τα 2,5 δισεκατομμύρια Συμβάσεις που υπογράφει το δημόσιο, το 77% είναι απευθείας αναθέσεις. Επίσης έχει κάνει 13 συγκεκριμένες παρατηρήσεις. Εδώ θα θέλαμε να ρωτήσουμε το Ελεγκτικό Συνέδριο εάν έχει πάρει κάποια απάντηση σε όλα αυτά από την Κυβέρνηση και αν έχει πάρει, αν συμφωνεί με την απάντηση που έχει πάρει. Ήθελα να ρωτήσω κάτι τον κύριο Παραδιά, ο οποίος νομίζω ότι έφυγε, ποιοι είναι οι λόγοι, κατά την άποψή του, της τεράστιας επιδείνωσης του στεγαστικού προβλήματος και τι θεωρεί ότι θα έπρεπε να γίνει για να επιλυθεί το θέμα. Η τελευταία αφορά την ΕΛΣΤΑΤ. Πρόσφατα είχαμε μια συζήτηση με το Γραφείο Προϋπολογισμού της Βουλής, εκεί μας έκανε εντύπωση το πώς είναι δυνατόν να πέφτει συνεχώς η μέση κατά κεφαλή δαπάνη, πρόσφατα στα 573 ευρώ, παρά το ότι υπάρχει πληθωρισμός, σε σχέση με το ότι η ανάπτυξη της οικονομίας μας βασίζεται στην κατανάλωση, η οποία δεν είναι δικαιολογημένη με βάση τα οικονομικά στοιχεία που ακούμε για τους ανθρώπους στην Ελλάδα.

Εδώ θα θέλαμε να ρωτήσουμε την ΕΛΣΤΑΤ εάν κάνει σωστά την καταγραφή των καταναλωτικών δαπανών του τουρισμού στις εξαγωγές ή εάν ένα μέρος τους, όπως ακούγεται από πολλούς, συμπεριλαμβάνεται στην κατανάλωση των ελληνικών νοικοκυριών. Γιατί μας δημιουργήθηκε αυτή η απορία; Επειδή η μέση καταναλωτική δαπάνη στην Τουρκία είναι περί τα 1.000 ευρώ και δεν είναι καθόλου ακριβή η Τουρκία ενώ στην Ισπανία και στην Πορτογαλία είναι διπλάσια. Ταυτόχρονα, στην Ισπανία και στην Πορτογαλία βλέπουμε ότι υπολογίζουν το κέρδος στο 20%, οπότε το κόστος είναι στα 1.000 ευρώ. Άρα, δεν είναι δυνατόν με 573 ευρώ να βγαίνουν οι άνθρωποι που έχουν τα ξενοδοχεία και τα υπόλοιπα στη χώρα μας. Επομένως, ενδεχομένως να μην καταγράφεται σωστά, εναλλακτικά βέβαια θα μπορούσε να πει κανείς, όπως ισχυρίζονται πάρα πολλοί, ότι οφείλεται στη φοροδιαφυγή των ξενοδόχων με συνδεδεμένες εταιρείες στο εξωτερικό, κάτι που δεν πιστεύουμε ότι ισχύει αλλά το ακούμε και απλά το λέμε.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Βιλιάρδο.

Κύριοι συνάδελφοι, όσοι θέλουν να θέσουν ερωτήσεις στους εκπροσώπους, γιατί η κυρία Αθανασοπούλου, Αντιπρόεδρος του Ελεγκτικού Συνεδρίου και ο κ. Παραδιάς, Πρόεδρος του Διοικητικού Συμβουλίου της Πανελλήνιας Ομοσπονδίας Ιδιοκτητών Ακινήτων, λόγω ανειλημμένων υποχρεώσεων ζήτησαν να φύγουν. Εσείς θα θέσετε τις ερωτήσεις, θα καταγραφούν οι ερωτήσεις σας και μέσα από τα πρακτικά θα δουν τι έχετε ρωτήσει εσείς, θα απαντήσουν και εμείς όταν πάρουμε τις απαντήσεις θα τις κοινοποιήσουμε στα e-mail σας.

Τον λόγο έχει ο Ειδικός Αγορητής της Κοινοβουλευτικής Ομάδας «Νέα Αριστερά», κ. Τσακαλώτος.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Δελής Ιωάννης, Μεταξάς Βασίλειος, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της ΚΟ «ΝΕΑ ΑΡΙΣΤΕΡΑ»):** Ευχαριστώ, κ. Πρόεδρε.

Να καλωσορίσω και εγώ τους φορείς, με μερικούς αντιπροσώπους έχουμε συνεργασθεί στο παρελθόν σε διάφορα πλαίσια, θεωρώ με πολύ καλό τρόπο.

Θέλω να αρχίσω με τον κ. Τσουκαλά και την κυρία Μιαούλη, για να μην έχουν άγχος για το ποια ήταν η ερώτηση που έθεσα, που αναφέρθηκε ο κ. Κουκουλόπουλος. Η ερώτηση ήταν πώς εξηγεί ο Υπουργός και άρα πώς εξηγείτε εσείς, ότι τη δεκαετία του ‘50 και του ‘60 στην περίοδο της σοσιαλδημοκρατικής συναίνεσης, όλοι οι οικονομικοί δείκτες ήταν καλύτεροι μετά από το ’80 είτε αυτό είναι ανάπτυξη, αύξηση της παραγωγικότητας, μισθοί, ανεργία χωρίς ιδιαίτερο πληθωρισμό ή μεγάλα προβλήματα στα ελλείμματα και στο χρέος και δεν είχαμε ανεξάρτητες αρχές σαν τις δικές σας και όταν έχουμε τώρα αυτές τις ανεξάρτητες αρχές όλοι οι δείκτες είναι χειρότεροι στις δυτικές οικονομίες, Γαλλία, Βρετανία, Ηνωμένες Πολιτείες;

Δεύτερη ερώτηση, πάλι για εσάς, θέλω να σκεφθείτε το εξής παράδειγμα. Σε πέντε με έξι χρόνια υπάρχει μόνο ένα συντηρητικό κόμμα στην Ελλάδα και ένα προοδευτικό κόμμα στην Ελλάδα, το συντηρητικό κόμμα αναθέτει την οικονομική πολιτική, πρόγραμμα οικονομικό, σε κάποιον αντιπρόσωπο της ΙΟΒΕ και σε μια στιγμή αδυναμίας το προοδευτικό αριστερό κόμμα το αναθέτει σε εμένα. Εγώ στο πρόγραμμα αυτό βάζω μια γενναία αύξηση στις δαπάνες για την υγεία, 500 εκατομμύρια, μεγάλη αύξηση είτε γιατί θεωρώ ότι είναι σημαντικό είτε επειδή θεωρώ ότι σε μια οικονομία με άδηλους πόρους και ανεργία οι δημόσιες δαπάνες δεν εκτοπίζουν τις ιδιωτικές δαπάνες είτε επειδή πιστεύω ότι μακροπρόθεσμα αυτό θα βοηθήσει τα δημοσιονομικά, γιατί οι εξοικονομήσεις στην υγεία, όταν δεν έχεις προληπτική υγεία, δεν έχεις πρωτοβάθμια υγεία, αρρωσταίνει ο κόσμος περισσότερο και κάποια στιγμή στο μέλλον θα πρέπει να ξοδέψεις γιατί θα πάνε στο νοσοκομείο και ο αντιπρόσωπος του ΙΟΒΕ ενημερώνει τους συντηρητικούς πολιτικούς ότι αυτά που λέει ο Τσακαλώτος είναι «αηδίες», πάντα οι δημόσιες δαπάνες εκτοπίζουν τις ιδιωτικές δαπάνες και ότι δεν ισχύει αυτό για τα μακροοικονομικά. Πώς, όπως είπε ο κ. Τσουκαλάς, θα διαιτητεύσετε σε αυτό ως τεχνοκράτες χωρίς να πάρετε θέση σε πράγματα που και οι δύο σας ξέρετε ότι οι οικονομολόγοι διαφωνούν. Από το πρώτο έτος μακροοικονομίας κάνουμε διαφωνίες, αν οι δημόσιες δαπάνες εκτοπίζουν ή δεν εκτοπίζουν τις ιδιωτικές δαπάνες, πώς φαντάζεστε ότι μπορείτε να ελέγξετε εκλογικά προγράμματα χωρίς να μπείτε σε διαφωνίες οικονομολόγων και σε βαθύτατες ιδεολογικές διαφωνίες;

Μία τελευταία ερώτηση, αφού πήγε εδώ πέρα ανάμεσα στον κ. Σκιαδά και στον κ. Παραδιά. Εδώ έχουμε μια μεγάλη διαφωνία. Εσείς είπατε, ότι χωρίς άλλα μέτρα το επίδομα για το νοίκι θα έχει την τάση να αυξήσει τις τιμές. Δεν ήσασταν εναντίον από ό,τι κατάλαβα, όπως δεν είμαι και εγώ, αλλά χωρίς τα υπόλοιπα. Ο εκπρόσωπος από την ΠΟΜΙΔΑ ο κ. Παραδιάς είπε ότι μια χαρά μέτρο ήταν και εγώ αν ήμουν πρόεδρος της ΠΟΜΙΔΑ αυτό θα έλεγα ότι μια χαρά μέτρο είναι, γιατί δεν θα είχα μεγάλη δυσκολία με την αύξηση των τιμών.

Αυτό λύνεται τεχνοκρατικά;

Η επίπτωση, δηλαδή, αν είναι μεγάλη ή μικρή στις τιμές και τι θα σημαίνει αυτό για την κατανάλωση και τι θα σημαίνει για το βιοτικό επίπεδο, κατά την άποψη του κυρίου Τσουκαλά και της κυρίας Μιαούλη είναι ένα τεχνοκρατικό ζήτημα που όλοι οι οικονομολόγοι θα συμφωνούσαν;

Αυτά είναι τα ερωτήματα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κ. Τσααλώτο.

Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»)**: Ευχαριστώ, κύριε Πρόεδρε, ευχαριστώ και τους φορείς.

Θα ήθελα να κάνω ένα ερώτημα στην κυρία Αναστασία Μιαούλη, Πρόεδρο του Ελληνικού Δημοσιονομικού Συμβουλίου. Με το άρθρο 4 του σχεδίου νόμου ενισχύεται και αναμορφώνεται ο ρόλος του Δημοσιονομικού Συμβουλίου, ώστε να αξιολογεί και να προτείνει την αναπροσαρμογή της οικονομικής πολιτικής χρησιμοποιώντας ως εργαλεία το μεσοπρόθεσμο δημοσιονομικό διαρθρωτικό σχέδιο, τον πολυετή δημοσιονομικό προγραμματισμό, το σχέδιο του δημοσιονομικού προγράμματος, το προσχέδιο και το σχέδιο του ετήσιου κρατικού προϋπολογισμού. Έτσι με τις προτεινόμενες διατάξεις χάνεται οποιαδήποτε εθνική κυριαρχία και η εκλεγμένη κυβέρνηση αποτελεί επουσιώδη παράγοντα στο οικονομικό γίγνεσθαι της χώρας.

Όταν το Δημοσιονομικό Συμβούλιο διαπιστώσει κατά την αξιολόγηση σημαντικά μειονεκτήματα στη διαδικασία κατάρτισης των μακροοικονομικών προβλέψεων τότε το Υπουργείο Οικονομικών προβαίνει στη δημοσιοποίησή τους και εφαρμόζει μέτρα για την εξάλειψή τους, δηλαδή, απόλυτη παραχώρηση της οικονομικής πολιτικής μέσω της Ανεξάρτητης Αρχής στα κέντρα εξουσίας που εδράζονται στις Βρυξέλλες.

Με το άρθρο 14 του σχεδίου νόμου δίνεται η δυνατότητα στον φορέα να έχει δικαίωμα ευρύτατης πρόσβασης σε στοιχεία και ποσοτικοποιήσεις από οποιονδήποτε φορέα διαχειρίζεται θέματα δημοσίων οικονομικών, ανεξαρτήτως αν ανήκει ή όχι στο δημόσιο τομέα. Μάλιστα η μη χορήγηση τέτοιων στοιχείων αποτελεί πειθαρχικό παράπτωμα των εμπλεκομένων.

Θα ήθελα να ακούσω την άποψή σας για αυτά τα άρθρα.

Για τον κύριο Γεώργιο Κουτσιμπογεώργο, τον Πρόεδρο της Ομοσπονδίας Συνταξιούχων το επίδομα των 250 ευρώ σε τι βαθμό πιστεύετε ότι θα αναπληρώσει τα εισοδήματα των συνταξιούχων με δεδομένη την ακρίβεια και τον πληθωρισμό;

Βλέπετε καμία σχέση του επιδόματος με τη 13η και 14η σύνταξη που καταργήθηκαν με τα Μνημόνια;

Ποια είναι η γνώμη σας για την εμμονή της Κυβέρνησης να μην επιστρέψουν ούτε καν τα μειωμένα επιδόματα του πρώτου Μνημονίου;

Για τον κύριο Παραδιά που απουσιάζει η παροχή ενός ενοικίου ανά έτος στους ενοικιαστές πόσο πιστεύετε ότι θα βοηθήσει τη στεγαστική κρίση;

Ποιες είναι οι προτάσεις σας για το να ανοίξουν τα κενά σπίτια που ανήκουν σε funds και τράπεζες;

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κύριο Βορύλλα.

Τον λόγο έχει η κυρία Ελένη Καραγεωργοπούλου από την «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ».

**ΕΛΕΝΗ ΚΑΡΑΓΕΩΡΓΟΠΟΥΛΟΥ**: Ευχαριστώ πολύ, κύριε Πρόεδρε.

Να ευχαριστήσουμε με τη σειρά μας τους φορείς για την παρουσία σας σήμερα εδώ. Θα υποβάλλω μια ερώτηση για λογαριασμό του συναδέλφου του κυρίου Καζαμία ο οποίος λείπει ως Κοινοβουλευτικός Εκπρόσωπος στην Ολομέλεια, αλλά και ως μέλος άλλων Επιτροπών, γιατί, δυστυχώς, για άλλη μια φορά συμβαίνει, κατά την πάγια τακτική σας, να συνεδριάζουμε εν ώρα Ολομέλειας.

Η ερώτηση, λοιπόν, του συναδέλφου απευθύνεται σε όσους αντιλαμβάνονται ότι σε εκείνους απευθύνεται, γιατί μπορεί να μην είναι μόνο το Δημοσιονομικό Συμβούλιο, αλλά περισσότεροι. Θα θέλαμε να γνωρίζουμε κατά πόσο οι λειτουργίες του δεν ενεργούνται, ήδη, από υφιστάμενους φορείς κατά τι νομίζω τροποποιείται σε σχέση με άλλου είδους παρεμφερείς ερωτήσεις ως προς το τι τελικά αναπληρώνει το Δημοσιονομικό Συμβούλιο ή συμπληρώνει ή επικουρεί στο έργο άλλων φορέων και αν οι άλλοι φορείς περαιώνουν όλη αυτή την εργασία που καλείται να συνδράμει το Δημοσιονομικό Συμβούλιο.

Οι δικές μου ερωτήσεις είναι περισσότερες και απευθύνονται κατ’ αρχήν στην ΕΛΣΤΑΤ και στο Ελεγκτικό Συνέδριο νομίζω η πρώτη, αλλά και όποιος άλλος νομίζει ότι μπορεί να δώσει μια απάντηση θα ήταν αρεστό.

Με βάση το γεγονός ότι η ΕΛΣΤΑΤ λαμβάνει τα ταμειακά δεδομένα από την Τράπεζα της Ελλάδας και το Υπουργείο Οικονομικών και τα μετατρέπει στη συνέχεια εκ των υστέρων σε δεδουλευμένα για σκοπούς στατιστικής λογιστικής, είναι συμβατό να αφήνεται στην ΕΛΣΤΑΤ αυτού του είδους μετατροπή; Λειτουργεί το δημόσιο λογιστικό σύστημα επί τη βάσει αυτής της μετατροπής; Η ταμειακή βάση είναι απλή κατανοητή, αλλά κρύβει ληξιπρόθεσμες υποχρεώσεις, όπως για παράδειγμα είναι οι ληξιπρόθεσμες υποχρεώσεις στα νοσοκομεία, δίνει λανθασμένη εικόνα του χρόνου επιβάρυνσης.

Αυτό που παρατηρούμε είναι ότι, επειδή η Οδηγία δεν ζητά μετατροπή στοιχείων, ζητά λειτουργία του ίδιου του δημόσιου λογιστικού συστήματος σε δεδουλευμένη βάση και ζητά ανεξάρτητο λογιστικό έλεγχο, ο ανεξάρτητος λογιστικός έλεγχος δεν συμβαίνει μόνο από την ΕΛΣΤΑΤ, θα πρέπει να συμπληρώνεται οπωσδήποτε ή να επικουρείται με έναν τρόπο από το εγκεκριμένο ανεξάρτητο σώμα, όπως είναι το Ελεγκτικό Συνέδριο. Δεν θα έπρεπε συνεπώς να ενισχύεται ο ανεξάρτητος λογιστικός έλεγχος από το Ελεγκτικό Συνέδριο;

Η επόμενη ερώτηση αφορά στα άρθρα 60 και 61, σε σχέση με την υποβολή μακροοικονομικών προβλέψεων και μεσοπρόθεσμων σχεδίων. Δεν προβλέπουν λεπτομερή αναλυτική αποτύπωση δημοσιονομικών μεγεθών ανά φορέα, Υπουργείο, νομικό πρόσωπο δημοσίου δικαίου, ΟΤΑ, ούτε υποχρεωτική δημοσιοποίηση σε προσβάσιμη μορφή.

Πώς συγχωρείται κάτι τέτοιο να μην υπάρχει τέτοιου είδους πρόβλεψη, ανάλυση δηλαδή ανά Υπουργείο ή φορέα, κατανομή δαπανών, στόχων ανά τομέα πολιτικής, η γεωγραφική κατανομή, για παράδειγμα άλλη η κατανομή στην Περιφέρεια Κρήτης, άλλη στο Δήμο Θεσσαλονίκης στη Βόρεια Ελλάδα. Θεωρούμε ότι αυτό αντιβαίνει στο κράτος δικαίου και θα θέλαμε την άποψή σας.

Ο Συντονιστής του Προϋπολογισμού του Κράτους στη Βουλή ενδεχομένως θα μπορούσε να μας απαντήσει και σε σχέση με την ιχνηλασιμότητα τέτοιου είδους δαπανών, δηλαδή πώς μπορούμε να δούμε δηλαδή τι δαπανήθηκε ανά πρόγραμμα, ανά Υπουργείο, ανά είδος δαπάνης, όταν δεν υπάρχουν τέτοιου είδους προβλέψεις και αποτυπώσεις.

Η τρίτη ερώτηση και παρατήρηση αφορά στον τρόπο που περιορίζει το άρθρο 72 τους δικαιούχους συνταξιούχους στην ετήσια οικονομική ενίσχυση των 250 ευρώ. Θα πρέπει να πληρούνται σωρευτικά κάποιες προϋποθέσεις, μεταξύ των οποίων είναι πραγματικό και τεκμαρτό εισόδημα να μην υπερβαίνει κατά το προηγούμενο φορολογικό έτος το ποσό των 14.000 ευρώ.

Είναι τόσο υψηλό το ποσό εισοδήματος 14.000 ευρώ και μάλιστα χωρίς το συγκεκριμένο άρθρο να υπάρχουν προβλέψεις για σαφή κοινωνικά και γεωγραφικά κριτήρια, χωρίς να ορίζεται ποια είναι η επιλέξιμη περιοχή με βάση στεγαστικές ανάγκες, κοινωνικοοικονομικά κριτήρια; Επίσης δεν υπάρχει κανενός είδους δείκτης βιωσιμότητας νοικοκυριού, καθώς η ρύθμιση είναι οριζόντια και δεν αξιολογεί αν το ενοίκιο υπερβαίνει το 30% του καθαρού εισοδήματος, που είναι διεθνώς το δείκτης στεγαστικής επισφάλειας ή εάν αυτή η ρύθμιση οδηγεί το νοικοκυριό και ο δείκτης βιωσιμότητας του νοικοκυριού με μαθηματική ακρίβεια οδηγείται σε συνθήκες φτώχειας ή υπερχρέωσης. Επίσης, υπάρχει απουσία ελέγχου υπερβολών, με συνέπεια τη στρεβλή επιλεξιμότητα, καθώς δεν προβλέπεται ανώτατο πλαφόν ενοικίου ανά περιοχή. Δεν υπάρχει φίλτρο περιουσιακής κατάστασης από τον ΕΝΦΙΑ, από την κατοχή δεύτερης κατοικίας, δεν υπάρχει αυτόματος διασταυρωτικός έλεγχος με δεδομένα φορολογίας και εργασίας. Άρα, άτομα με υψηλά εισοδήματα ή ιδιόκτητη κατοικία αλλού μπορούν να επιδοτούνται για ενοικίαση χωρίς πραγματική ανάγκη, ενώ αυτοί που έχουν πραγματικά ανάγκη δεν θα λαμβάνουν τη συγκεκριμένη ενίσχυση, γιατί δεν πληρούν την προϋπόθεση, με το δεδομένο ότι το τεκμαρτό εισόδημα των 14.000 ευρώ είναι αρκετό.

Εμείς είμαστε υπέρμαχοι μιας οικονομικής μεταρρύθμισης, η οποία δεν αφορά σε τεχνική πράξη, είναι πολιτική απόφαση με ηθικό περιεχόμενο και αυτό δεν βλέπουμε να ικανοποιείται μέσα από τις διατάξεις του παρόντος νομοσχεδίου συνολικά, καθώς τα αριθμητικά πλεονάσματα δεν σημαίνουν κοινωνικά ισοζύγια και μέσα από αυτές τις παρατηρήσεις, κλείνω τον κύκλο των ερωτήσεων.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Καραγεωργοπούλου, τον λόγο ζήτησε ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Έχω ένα ερώτημα για την κυρία Μιαούλη. Πώς έχει σήμερα τη στελέχωση του Δημοσιονομικού Συμβουλίου, γιατί ειπώθηκε από τον Υπουργό, ότι υπάρχουν κάποια κενά. Σήμερα, όπως είναι το Δημοσιονομικό Συμβούλιο, εάν έπρεπε να αξιολογήσει 1,2,3 ή 5 προγράμματα Κομμάτων, που δυνητικά δύναται προεκλογικά, έχει την επιχειρησιακή δυνατότητα να το κάνει;

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Θα μας απαντήσει. Περνάμε τώρα στον τρίτο κύκλο, στους εκπροσώπους των φορέων για να απαντήσουν και ξεκινάμε με τον κ. Θανόπουλο.

**ΑΘΑΝΑΣΙΟΣ ΘΑΝΟΠΟΥΛΟΣ (Πρόεδρος της Ελληνικής Στατιστικής Αρχής - ΕΛΣΤΑΤ):**

Ευχαριστώ.

Η ερώτηση που μπορώ να απαντήσω είναι της κυρίας Καραγεωργοπούλου, της «ΠΛΕΥΣΗΣ ΕΛΕΥΘΕΡΙΑΣ», που ρώτησε, αν κατάλαβα καλά, για τον ανεξάρτητο λογιστικό έλεγχο. Ο ρόλος της ΕΛΣΤΑΤ δεν είναι να κάνει ανεξάρτητο λογιστικό έλεγχο. Η ΕΛΣΤΑΤ εφαρμόζει τους κανόνες του ευρωπαϊκού Κανονισμού για τις μακροοικονομικές στατιστικές, ο οποίος είναι ο ISA ο 549 του 2013- ο ISA2010- ο όποιος έχει να κάνει με τη στατιστική καταγραφή του δημοσιονομικού αποτελέσματος, μεταξύ άλλων. Ρυθμίζει και πολλά πράγματα, αλλά αυτό είναι το βασικότερο, που σημαίνει ότι υπάρχει μια μετατροπή πάντα των ταμειακών εσόδων και των ταμειακών δαπανών σε δεδουλευμένη βάση, διότι αυτό είναι το οποίο προβλέπει ο ευρωπαϊκός Κανονισμός. Αυτή είναι η καταγραφή και όχι μόνο ο Κανονισμός, βέβαια, αλλά και το εγχειρίδιο για την καταγραφή των δημοσιονομικών δαπανών, το οποίο παρεμπιπτόντως, συμφωνείται και αναπτύσσεται σε τεχνικό επίπεδο από όλα τα μέλη της Ευρωπαϊκής Ένωσης, που σημαίνει ότι εμείς δεν προβαίνουμε σε ανεξάρτητο λογιστικό έλεγχο, αυτό είναι αρμοδιότητα άλλων Φορέων του ελληνικού κράτους.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ τον πρόεδρο της Ελληνικής Στατιστικής Αρχής και τον λόγο θα δώσω τώρα στον κ. Ιωάννη Τσουκαλά, Συντονιστή του Γραφείου Προϋπολογισμού του Κράτους στη Βουλή.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή):** Ευχαριστώ.

Θα ξεκινήσω από το ερώτημα του κ. Κωτσού, σχετικά με τη σύσταση και τη λειτουργία του Ελληνικού Δημοσιονομικού Συμβουλίου και κατά πόσον αυτό είναι κάτι το οποίο βοηθάει στο να επιτελεί τον ρόλο του. Να θυμίσουμε εδώ, ότι υπάρχει ευρωπαϊκή Οδηγία και επίσης, υπάρχει πληθώρα καλών πρακτικών από τον ΟΟΣΑ. Να θυμίσω επίσης, ότι εδώ στη Βουλή πέρσι τον Ιούνιο, πραγματοποιήσαμε, με δική μας πρωτοβουλία, το ετήσιο συνέδριο των Ανεξάρτητων Δημοσιονομικών Θεσμών του ΟΟΣΑ, παρευρέθηκαν 27 χώρες, συζητήθηκαν πάρα πολλά θέματα, μεταξύ αυτών και οι καλές πρακτικές, στο πώς πρέπει να λειτουργούν αυτά τα Γραφεία.

Εξειδικεύοντας, λίγο περισσότερο, θεωρώ πολύ θετικό το ότι θα δίνεται η δυνατότητα στο Ελληνικό Δημοσιονομικό Συμβούλιο, να χρησιμοποιεί περισσότερα εργαλεία, ούτως ώστε να επιτελεί το έργο του, τεχνικά εργαλεία κυρίως. Υπάρχει διαφάνεια σε αυτά που δημοσιεύει, δηλαδή, οι προβλέψεις του βασίζονται, εξειδικεύονται στη συγκεκριμένη μεθοδολογία με την οποία παράγονται και δημοσιοποιούνται. Ταυτόχρονα, υπάρχει όμως και εξωτερικός έλεγχος, υπάρχει έλεγχος από το Ελληνικό Ελεγκτικό Συνέδριο και επίσης, μπορεί να προκληθεί και έλεγχος, Ανεξάρτητος Έλεγχος από τον (ΟΑΣΑ).

Επομένως, θεωρώ και επεκτείνοντας λίγο τη συζήτηση για να πάω και σε κάποιο ερώτημα που έκανε ο εκλεκτός συνομιλητής σε πολλές συνεδριάσεις μαζί ο κ. Κουκουλόπουλος. Στο ερώτημα για τις θητείες, σε κάποια συμβούλια αντίστοιχα που γνωρίζω εγώ, οι θητείες συνήθως ανανεώνονται. Υπάρχει, δηλαδή, δυνατότητα για ανανέωση της θητείας, φυσικά με όλες τις προβλεπόμενες διαδικασίες, με μια πρόσκληση εξωτερικού ενδιαφέροντος κτλ. Όπως επίσης και σε ανεξάρτητες Κεντρικές Τράπεζες, ανά την Ευρώπη.

Να πω εδώ και κάτι ακόμα, επειδή γνωρίζω αυτά τα παραδείγματα πολύ καλά, το Ολλανδικό Δημοσιονομικό Συμβούλιο, αλλά και το Βρετανικό Δημοσιονομικό Συμβούλιο, παρενέβησαν πάρα πολύ σκληρά το Ιρλανδικό πριν από έξι μήνες περίπου, όπου κάνανε ιδιαίτερα αυστηρές συστάσεις σχετικά, με την ακολουθούμενη δημοσιονομική πολιτική της Ιρλανδικής Κυβέρνησης και αυτό προσέφερε μία ασφάλεια σε σχέση, με το να μην υπερβούν κάποια όρια.

Επίσης, να θυμίσω και τη χαρακτηριστική περίπτωση στη Μεγάλη Βρετανία πριν από τρία χρόνια περίπου, όπου το αντίστοιχο Συμβούλιο, στην ουσία με τη γνωμοδότηση του επι της πολιτικής της Βρεττανής Πρωθυπουργού της Λιζ Τρας, ανέτρεψε τελείως τον Οικονομικό Προγραμματισμό. Αλλά φυσικά, πέρα από τα Δημοσιονομικά Συμβούλια τα οποία κατά τη γνώμη μου έχουν να επιτελέσουν ένα ρόλο, ο πιο ισχυρός παράγοντας στην παρακολούθηση και εκτέλεση της δημοσιονομικής πολιτικής, είναι οι ίδιες οι αγορές. Αν δεν σέβεσαι τις αγορές, δεν θα σας σεβαστούν και εκείνες.

Επίσης, να πω δυο τρία πράγματα για τα ερωτήματα του κ. Τσακαλώτου, να κάνω και λίγο ακαδημαϊκή συζήτηση, αν μου επιτρέπεται κ. Τσακαλώτε.

Λοιπόν όχι – όχι, ακαδημαϊκή, θα το κρατήσουμε. Το αντιπαράδειγμα που θέλω να σας θέσω είναι το αν είχαμε Ανεξάρτητες Δημοσιονομικές Αρχές, μήπως είχαμε ακόμα καλύτερες επιδόσεις, την περίοδο εκείνη.

Επίσης, να πούμε ότι υπάρχουν αρκετές χώρες και στην Ευρωπαϊκή Ένωση και η Αμερική πιο παλαιότερα, που έχουνε εδραιώσει αυτά τα Δημοσιονομικά Συμβούλια μεταπολεμικά. Η Ολλανδία, είναι το πρώτο στην ουσία το 1945 εδραιώθηκε, η Δανία και η Αυστρία και η Αμερική το 1974. Τελικά στην Ελλάδα, εμείς θεσμοτήσαμε αυτούς τους δύο θεσμούς κατά την περίοδο της κρίσης.

Δηλαδή, το Γραφείο Προϋπολογισμού του Κράτους στη Βουλή θεσμοθετήθηκε το 2010, το Ελληνικό Δημοσιονομικό Συμβούλιο το 2013. Θα ήτανε λίγο δύσκολο, να είχαν τόση δύναμη αυτοί οι θεσμοί και τόσο ανώριμη, ούτως ώστε να συντελέσουν στο να έχουνε καλύτερες ή χειρότερές επιδόσεις, στην Ελληνική Οικονομία. Αλλά η γνώμη μου, δεν είναι ότι είναι η παρουσία αυτών των θεσμών καθοριστική για τις επιδόσεις της Ελληνικής Οικονομίας.

Μπορούν να συμπληρωματικά με τις εκθέσεις και με τις δραστηριότητές τους να επισημάνουν κάποιες βελτιώσεις και κάποιες αστοχίες στην ακολουθούμενη δημοσιονομική πολιτική, ούτως ώστε να μην ξανά περάσουμε περιόδους κρίσης όπως την περασμένη δεκαετία στη χώρα μας. Τώρα, όσον αφορά στα προγράμματα και στην αξιολόγηση των προγραμμάτων και ο κύριος Πετραλιάς να με διορθώσει εάν κάνω λάθος νομίζω ότι η αξιολόγηση δεν είναι υποχρεωτική είναι δυνητική.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Είναι δυνητική.

**ΙΩΑΝΝΗΣ ΤΣΟΥΚΑΛΑΣ ( Συντονιστής του Γραφείου Προϋπολογισμού του Κράτους στη Βουλή):** Ναι, δυνητική, δεν είναι υποχρεωτική. Κατανοώ κύριε Τσακαλώτο την ένσταση σε σχέση με το αν βάλεις σε ένα τραπέζι δέκα οικονομολόγους πιθανόν να διαφωνήσουν σε αρκετά πράγματα. Οπότε, σε αυτό δεν έχω να κάνω κάποια συγκλονιστική παρατήρηση παρά μόνο να πω ότι αν υπάρχει μία μεθοδολογία την οποία θα εφαρμόσει το Ελληνικό Δημοσιονομικό Συμβούλιο με πιθανόν κάποιες παρατηρήσεις από το κόμμα που θα θέλει να υποβληθεί σε αυτή την αξιολόγηση και να γίνει το αντικείμενο της αξιολόγησης πιο μικρό και να μην είναι τόσο ευρύ, γιατί σίγουρα δεν μπορείς να αξιολογήσεις και στους χρόνους αυτούς που ζητούνται ένα πρόγραμμα το οποίο θέλει να κάνει μεταστροφή τελείως του παραγωγικού μοντέλου μιας χώρας.

Θεωρώ, ότι θα πρέπει να μπουν συγκεκριμένα κριτήρια και κανόνες σε αυτή την αξιολόγηση κυρίως πάνω στη δημοσιονομική επίπτωση. Καταλαβαίνω αυτό που λέτε για το μελλοντικό αποτύπωμα που θα έχει μια τέτοια πολιτική, αλλά νομίζω ότι αυτό μπορεί να μπει μέσα στο φιλτράρισμα και σίγουρα εγώ δεν βλέπω ότι είναι κάτι το οποίο θα δημιουργούσε ζήτημα, όμως σίγουρα είναι κάτι νέο για την Ελλάδα. Υπάρχουν κάποιες χώρες οι οποίες κάνουν αυτή την αξιολόγηση και εμείς μπορούμε να πάρουμε και να διδαχθούμε καλές πρακτικές από εκεί.

Με την ευκαιρία αυτή, μου δίνετε τη δυνατότητα να ανακοινώσω και φυσικά θα το δημοσιεύσουμε και στο Site του γραφείου. Ξεκινάμε μια καινούργια συνεργασία με το Εθνικό Κέντρο Τεκμηρίωσης όπου στήνουμε μία ψηφιακή πλατφόρμα στην οποία θα αναρτάμε όλα τα δεδομένα του προϋπολογισμού κυρίως με έμφαση στον προϋπολογισμό επιδόσεων, ούτως ώστε να βλέπουμε την αποτελεσματικότητα των δαπανών όσο μας επιτρέπουν αυτοί οι δείκτες που αναφέρονται μέσα στον προϋπολογισμό επιδόσεων. Επομένως, αυτά που ρωτήσατε σχετικά με τις δαπάνες θα υπάρχουν σε αυτή την ψηφιακή πλατφόρμα. Ήδη, έχουμε ξεκινήσει να στήνουμε αυτό το εργαλείο και τους επόμενους μήνες θα αρχίσει να λειτουργεί. Θα υπάρχει ένα Υπουργείο με δαπάνες, ένα πρόγραμμα ανά τομέα πολιτικής θα πηγαίνει πάρα πολύ χαμηλά μέχρι ακόμα και τους ΟΤΑ. Ο κύριος Κουκουλόπουλος μου έκανε την ερώτηση όχι μόνο σε μένα, αλλά και στον κύριο Υπουργό και στην κυρία Μιαούλη, σχετικά με το αν θα μπορούσαμε να ανακατανείμουμε τα χρήματα που έχουμε για αποπληρωμή χρέους προς τις δημόσιες επενδύσεις. Αυτή δεν ήταν η ερώτηση;

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Να εξαιρεθούν, δεν θα το κάνουμε αυτό.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή):**  Να εξαιρεθούν, το καταλαβαίνω.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Ένα σχόλιο πάνω σε αυτό.Το είχαμε συζητήσει.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή):** Το θυμάμαι αυτό που είπατε. Το είχαμε συζητήσει και σε μία επιτροπή και θεωρώ ότι είναι κάτι το θετικό. Σαφώς από τη στιγμή που η ελληνική οικονομία έχει τεράστια ανάγκη επενδύσεων, οτιδήποτε δεν επιβαρύνει τον κρατικό προϋπολογισμό και ότι με αυτή την προϋπόθεση κατευθύνεται σε δημόσιες επενδύσεις. Δεν συζητάμε τίποτα άλλο, δεν συζητάμε τίποτε άλλο. Νομίζω ότι σαν λογική τη βρίσκω σωστή. Δεν ξέρω αν έχω αφήσει κάτι απέξω να με συγχωρέσετε και αν είναι κάτι θα μπορώ να πάρω τον λόγο.

Σας ευχαριστώ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσουκαλά. Κύριε Μιαούλη, θα δώσω τον λόγο, γιατί έχει μια υποχρέωση ο κ. Γεώργιος Κουτσιμπογεώργος. Τον λόγο έχει ο Γεώργιος Κουτσιμπογεώργος, Πρόεδρος του Διοικητικού Συμβουλίου της Ανώτατης Γενικής Συνομοσπονδίας Συνταξιούχων Ελλάδας (ΑΓΣΣΕ).

**ΓΕΩΡΓΙΟΣ ΚΟΥΤΣΙΜΠΟΓΕΩΡΓΟΣ (Πρόεδρος του Διοικητικού Συμβουλίου της Ανώτατης Γενικής Συνομοσπονδίας Συνταξιούχων Ελλάδας (ΑΓΣΣΕ)):** Ευχαριστώ πολύ, κ. Πρόεδρε, που με διευκολύνεται.

Κατ’ αρχήν, είναι κατανοητό σε όλους σας, ότι τα 250 ευρώ, ούτε βελτιώνουνε, ούτε αξιοπρεπή διαβίωση προσφέρουν στους συνταξιούχους, ούτε τους βελτιώνουν την οικονομική τους κατάσταση.

Θέλω μόνο να πω το εξής: Όλοι οι παλιοί συνταξιούχοι, πάνω από 2 εκατομμύρια που ήταν συνταξιούχοι κατά τον επανυπολογισμό με το ν.4387/2016 του κ. Κατρούγκαλου, όλα τα χρόνια είχαμε και το 13ο μισθό και τον 14ο μισθό και πληρώναμε όλοι εισφορές, όλα αυτά τα χρόνια. Όταν ήρθε και έγινε ο επανυπολογισμός το 2016 και εφαρμόστηκε από 01/01/2019, αυτό αποκόπηκε, δεν συνυπολογίστηκε καθόλου. Σε αντίθεση, οι νέοι συνταξιούχοι που βγαίνουν με το ν.4387/2016, μετριούνται όλες οι αποδοχές του, πάσης φύσεως.

Άρα, και ο 13ος μισθός και 14ος μισθός, και βγάζουν στο συντάξιμο μισθό, στον συντάξιμο μισθό 16,67%, παραπάνω στους δασμούς που ανάλογα με το ποσοστό αναπλήρωσης κατεβαίνει στη σύνταξή τους. Όλοι οι παλιοί συνταξιούχοι, λοιπόν, δεν έχουν πάρει τίποτα και η Κυβέρνηση, δεν μπορεί να λύσει το πρόβλημα με κάποιο επίδομα και θέλω να σας πω και το εξής: Θα μπορούσε να ανατρέξει εκεί που σταμάτησε, με το ν.4093/2012, τέλος του 2012, με την Κυβέρνηση τότε Σαμαρά – Βενιζέλου, με τα 400, 200 και 200 και να πηγαίναμε και εκεί ήτανε με εισοδηματικά κριτήρια και εκεί ήτανε με ηλικιακά κριτήρια, και να πούμε τύποις μια 13η σύνταξη. Δηλαδή, είναι πολύ μακρινό το όνειρο μας να ξαναπάμε - που το διεκδικούμε θεσμικά και θεωρητικά - στην 13η σύνταξη και τη 14η σύνταξη, αλλά αν πηγαίναμε προσεγγιστικά και πολύ προσεκτικά ποσώς το βάζω, γιατί υπάρχει και κάτι, ότι εμείς σαν συνταξιούχοι, αν μας συμβεί ένας καινούργιος δημοσιονομικός εκτροχιασμός οι πρώτοι που θα το πληρώσουμε, όπως συνέβη τα χρόνια που πέρασαν, θα είμαστε εμείς.

Άρα, ολοκληρώνοντας θέλω να πω το εξής: Ετούτο το επίδομα, δεν λύνει και δε λύνονται τα προβλήματα με επιδοματική πολιτική και πολύ περισσότερο φοβούμαι, μήπως είμαι κακός προφητικός μάντης, με αυτά τα 250 ευρώ να κλείσουμε τα προβλήματα, που θυμάστε - επειδή είναι κοντά στα Χριστούγεννα - και στις ευάλωτες κατηγορίες τα προηγούμενα χρόνια και τους ανάπηρους και ειδικές κ.τ.λ., που δινόταν ένα επίδομα αλληλεγγύης, τότε εν όψει του νέου έτους για τις 700.000, που δεν δίναμε καθόλου με την προσωπική διαφορά και δεν έπαιρναν καμία - το περιέγραψα προηγουμένως, δεν επανέρχομαι - να συμψηφιστεί με αυτά τα 200 ευρώ για κάποιους από αυτούς και με αυτή τη ρύθμιση να κλείσουμε πολλές, πώς να σας το πω, χειρονομίες φιλανθρωπίας στους συνταξιούχους και τις ευάλωτες κατηγορίες, θα είναι πολύ κακή η προφητική μου πρόβλεψη, αν συμβεί αυτό.

Κλείνοντας, πραγματικά θεωρώ ότι πρέπει να ξαναδεί η Εθνική Αντιπροσωπεία και πρωτίστως, η Κυβέρνηση, που έχει την ευθύνη της διακυβέρνησης, τα βασικά ζητήματα των συνταξιούχων, όπως τα περιέγραψα. Αλλά και αν, πάμε σε μια λογική τύπου 13ης  σύνταξης γιατί το ακούσαμε και το 2019, το ψήφισαν όλα τα Κόμματα τότε, αμέσως μετά καταργήθηκε και τώρα, λέμε μόνιμα αυτά τα 250 ευρώ, που είναι το 1/3 της δαπάνης σε σχέση με το προηγούμενο, σας το λέω έτσι από άποψη κόστους. Λοιπόν, να μην συμβούν αυτά που σας είπα. Πρέπει να ξαναδεί η Εθνική Αντιπροσωπεία, όλα τα εκκρεμή προβλήματα με την προσωπική διαφορά αλληλεγγύης, με την φορολογική κλίμακα, με τον τιμάριθμο και εμείς οι συνταξιούχοι έχουμε και μια άλλη παράμετρο δυσμενή στο κόστος μας το μηνιαίο, είναι τα φάρμακα, είναι οι δαπάνες αυτές, που έχουν αυξηθεί τα τελευταία χρόνια σε συνδυασμό με την ενέργεια με τα τρόφιμα.

Γι’ αυτό, λοιπόν, κάνω έκκληση στην Εθνική Αντιπροσωπεία που είστε σήμερα και την εκπροσωπείτε εσείς εδώ, και τον Εκπρόσωπο της Κυβέρνησης, να ξαναδείτε τα εκκρεμή προβλήματα. Εμείς στη διάθεσή σας είμαστε, θέλουμε να συμμετέχουμε στο θεσμικό διάλογο σε όλα τα επίπεδα, να καταθέτουμε τις προτάσεις σας και εσείς θα είστε εκείνοι που πρέπει να πάρει τις αποφάσεις σας.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε, κ. Πρόεδρε.

Η κυρία Αναστασία Μιαούλη, Πρόεδρος του Δ.Σ. του Ελληνικού Δημοσιονομικού Συμβουλίου, έχει τον λόγο να απαντήσει στις ερωτήσεις.

**ΑΝΑΣΤΑΣΙΑ ΜΙΑΟΥΛΗ (Πρόεδρος του Δ.Σ. του Ελληνικού Δημοσιονομικού Συμβουλίου):** Σας ευχαριστώ πολύ, κ. Πρόεδρε.

Έχουν απαντηθεί εν μέρει, αλλά θα προσπαθήσω να διευκρινίσω κι εγώ μερικά πράγματα. Θα ξεκινήσω από τον κύριο Τσακαλώτο. Πράγματι, έχουμε πραγματικά πολύ καλές στιγμές στο πανεπιστήμιο και εξακολουθούμε κι εδώ. Οπότε, έχοντας πει αυτό και σέβομαι πολύ την άποψή του, τον προβληματισμό του, τη βαθύτητα των σκέψεών του, θα ήθελα να πω ότι μία οικονομία, όπως ξέρετε κ. Τσακαλώτε, δεν κρίνεται από την ύπαρξη μιας ανεξάρτητης αρχής η επίδοσή της μόνο.

Υπάρχει η συνεισφορά της ανεξάρτητης αρχής και αυτό το δείχνει η βιβλιογραφία. Υπάρχουν μελέτες πάρα πολλές που δείχνουν τη θετική επίδραση. Κάτι σαν ένα «positive externality» και συγγνώμη για τον αγγλικό όρο.

Αλλά προφανώς, η οικονομία έχει πάρα πολλούς άλλους παράγοντες που μπορεί να πηγαίνει καλύτερα. Και τολμώ να πω για τη δεκαετία που αναφέρετε ότι η γενιά αυτή αποταμίευσε πολύ, εργάστηκε σκληρά, παρήγαγε έναν πλούτο, ο οποίος πλούτος μεταφέρθηκε στις επόμενες γενιές και μπορούμε εμείς σήμερα να έχουμε ένα πολύ καλό επίπεδο ζωής, ουσιαστικά βασιζόμενοι και στον δικό τους κόπο, ας το πω έτσι λαϊκά.

Τώρα, ως προς το παράδειγμα, αν εσείς ήσασταν μετά από μια δεκαετία, από ένα άλλο κόμμα και ένα άλλο κόμμα επίσης είχε ένα πρόγραμμα. Στο βαθμό που πιστεύω ότι σε μια δεκαετία από τώρα όλα τα κόμματα δεν θα αμφισβητούσαν την παραμονή μας στην Ευρώπη, η Ανεξάρτητη Αρχή δεν έχει να συνεισφέρει στις επιλογές. Δεν είναι εκείνη που ασκεί τη δημοσιονομική πολιτική. Μακριά από αυτόν το ρόλο, δεν τον έχουμε και πρέπει να είναι ξεκάθαρο σε όλους.

Η δημοσιονομική πολιτική ασκείται από την εκλεγμένη Κυβέρνηση, από το Κοινοβούλιο, από την αντιπολίτευση, από τη νομοθετική διαδικασία, από την εκτελεστική εξουσία κι απ’ όλα αυτά. Η Ανεξάρτητη Αρχή δεν ασκεί δημοσιονομική πολιτική. Βλέπει τη συμμόρφωση με το δημοσιονομικό πλαίσιο, μιλάει για το πώς γίνονται οι προβλέψεις, αλλά δεν μπαίνει στο αν η μία Κυβέρνηση θέλει να αυξήσει τις δαπάνες της άμυνας και η άλλη θέλει τις δαπάνες της παιδείας.

Εφόσον και οι δύο κυβερνήσεις είναι συμβατές με το δημοσιονομικό πλαίσιο, δεν το κρίνουμε αυτό. Άρα, λοιπόν, παραμένει η δημοκρατία στα χέρια των εκλεγμένων. Και πως θα μπορούσε να είναι διαφορετικά. Οι ανεξάρτητες αρχές δημιουργήθηκαν στην Ευρώπη, σε δημοκρατικά εκλεγμένες κυβερνήσεις, με έναν ρόλο συμβουλευτικό και καθόλου να υποκαταστήσουν τους εκλεγμένους άρχοντες του κάθε τόπου, καθόλου. Ελπίζω αυτό πια να είναι ξεκάθαρο σε όλους.

Τώρα, δεν επικαλυπτόμεθα με το Ελεγκτικό Συνέδριο, κάνουμε τελείως διαφορετική δουλειά. Δεν μπαίνουμε καθόλου στον απολογισμό των δαπανών και στο γενικό ισολογισμό, μα καθόλου. Είναι τελείως ξεχωριστά καθήκοντα.

Ερευνητικά μπορεί να πει κανείς ότι και με το Γραφείο Προϋπολογισμού της Βουλής βρισκόμαστε στην ίδια ερευνητική περιοχή. Πράγματι, και οι δύο ασχολούμαστε με τη μακροοικονομία, με τα δημοσιονομικά και άρα πράγματι, μπορούν να υπάρχουν συνέργειες μεταξύ της εξαιρετικής δουλειάς που κάνει ο κ. Τσουκαλάς και η ομάδα του και της δικής μας ομάδας. Έχουμε, όμως, διαφορετικούς στόχους. Ο νομοθέτης είναι ξεκάθαρος, δεν υπάρχει επικάλυψη στους στόχους. Επιστημονικά, όμως, μπορούμε να επωφεληθούμε ο ένας θεσμός από τον άλλον. Και αυτό, όπως έχετε καταλάβει, ήδη κάνουμε, αν το λέω καλά κ. Τσουκαλά.

Τώρα, κ. Κουκουλόπουλε, για την πρακτική. Δεν υπάρχει πρακτική στην Ευρώπη - και καταλαβαίνετε την ειλικρίνεια που σας απαντάω - που να λέει ότι, άτομα τα οποία απέκτησαν μία τεχνογνωσία υπηρετώντας μία Αρχή, δεν μπορούν ξανά να είναι υποψήφια με τη διαδικασία που προβλέπει ο κάθε τόπος, όπως κι εμείς εδώ έχουμε μια διαδικασία, για τα ηνία της Αρχής.

Μάλιστα εδώ η συνεργάτης μου μου έχει δώσει από τον ΟΟΣΑ ο οποίος έχει βγάλει - Θα σας στείλω, αν θέλετε. Είναι ενδιαφέρον.- τις πρακτικές. Λέει για τις αρχές που θα πρέπει να ισχύουν για τις ανεξάρτητες δημοσιονομικές αρχές και γράφει για την ηγεσία. Πουθενά δεν λέει ότι πρέπει να υπάρχει περιορισμός σε αυτούς που ήδη υπηρετούν να μην μπορούν ξανά να είναι υποψήφιοι. Καταλαβαίνετε ότι αυτό γίνεται για λόγους συνέχειας και τεχνογνωσίας. Δηλαδή, αν ένα άτομο έχει αποκτήσει μια τεχνογνωσία και επιθυμεί. Το λέω αυτό το επιθυμεί, γιατί θα ήθελα το σεβαστό ακροατήριο να το πληροφορήσω ότι οι άνθρωποι που υπηρετούμε στις αρχές οικονομικά είναι ελάχιστες οι αμοιβές μας. Αρκεί να σας πω ότι ένας πρωτοβάθμιος Καθηγητής εν ενεργεία που είναι στο Διοικητικό Συμβούλιο το δικό μας αμείβεται κάτω από 700 ευρώ μεικτά. Για να για να αποκαταστήσουμε και την αλήθεια, κύριε Υπουργέ, πρέπει να το πούμε.

Μάλιστα σκεφτόμουν ότι η αντιπολίτευση θα έλεγε, πώς τους αμείβετε αυτούς τους ανθρώπους;

Μήπως η Κυβέρνηση πρέπει να σκεφθείτε να τους δώσετε μια αξιοπρεπή ανταμοιβή;

Εν ενεργεία πρωτοβάθμιοι Καθηγητές παίρνουν 700 ευρώ για να είναι στο Διοικητικό Συμβούλιο και να προσφέρουν. Ξέρουμε ποιοι είναι στα Διοικητικά Συμβούλια. Όχι δεν βγαίνουν πλουσιότεροι, αλλά μπορώ να πω και φτωχότεροι βγαίνουν. Κανένας δεν έκανε οικονομική προκοπή όντας σε ένα τέτοιο Διοικητικό Συμβούλιο.

Γιατί το κάνουν; Γιατί είναι Ακαδημαϊκοί δάσκαλοι, έχουν υπηρετήσει το Δημόσιο Πανεπιστήμιο, υπηρετούν τον τόπο τους, εμπνέονται από κάτι καλό που πάει να κάνει ο τόπος τους. Και αυτό ισχύει και για πολλούς εδώ μέσα. Δεν είναι το οικονομικό κίνητρο μόνο. Είναι και ότι θέλουμε να προσφέρουμε. Όπως κι εσείς, έτσι κι εμείς.

Για την κοστολόγηση. Είναι πολύ ενδιαφέρον και το καταλαβαίνω το ερώτημα. Είναι ρηξικέλευθη αυτή η πρόταση. Την κάνουν τα πιο σημαντικά Δημοσιονομικά Συμβούλια στον κόσμο, η Ολλανδία, το Βέλγιο, ο Καναδάς, η Αυστραλία, η Αμερική, η Αγγλία. Τελειώσαμε. Δηλαδή, πάμε να κάνουμε κάτι πραγματικά προχωρημένο και σε αυτό χρειαζόμαστε τη βοήθεια όλων. Δεν θα δουλέψει αυτό, αν τα κόμματα σταθούν απέναντί μας.

Πώς θα το κάνουμε; Θα γίνει με διαφανείς διαδικασίες. Θα συνεννοηθούμε μαζί σας για το πώς θα υποβληθούν οι προτάσεις, με ποια μορφή.

Μήπως πρέπει στην αρχή να αξιολογήσουμε μόνο ένα δύο μέτρα που θεωρεί το κάθε κόμμα πολύ σημαντικά;

Ποιες διαδικασίες θα ακολουθήσουμε; Θα υπάρχει απόλυτη διαφάνεια, απόλυτη αμεροληψία, απόλυτη αξιοπιστία.

Θα γίνουν λάθη; Πιθανά, αλλά δεν θα γίνουν μεροληπτικά λάθη.

Υπάρχουν ατέλειες; Ναι, υπάρχουν και γι’ αυτό έρχεται αυτό το νομοσχέδιο. Για να μπορέσει ο θεσμός να εξοπλιστεί και με προσωπικό και με τεχνογνωσία. Να ανταποκριθεί.

Είμαστε όμως εδώ ανοιχτοί για να ακούσουμε τις προτάσεις σας, τους ενδοιασμούς σας και να αλλάζουμε. Το εννοώ αυτό.

Σε πρώτη φάση, δεν πρόκειται να γίνει εις βάθος, κ. Τσακαλώτε. Δηλαδή, δεν θα πάμε σε αυτό που είπατε, ότι η κάθε δαπάνη έχει ένα αποτύπωμα πολύ βαθύ. Δεν θα πάμε σε αυτό. Το πρώτο, αν το κόμμα το επιθυμεί, θα είναι μια λογιστική αποτύπωση. Δηλαδή, θέλω να αυξήσω το ΦΠΑ, θέλω να το μειώσω, πόσο κοστίζει. Μέχρι εκεί. Και αφού μεταξύ του θεσμού και των κομμάτων εδραιωθεί η εμπιστοσύνη, και αφού το συζητήσουμε, σε μια δεύτερη εποχή, που θα μας επιτρέψει το νομοθετικό πλαίσιο, μπορούμε να πάμε στις δευτερογενείς επιδράσεις. Προς το παρόν δεν είμαστε εξοπλισμένοι να το κάνουμε. Το ξέρει το Υπουργείο και γι’ αυτό μιλάει μόνο για ποσοτικοποίηση ενός μέτρου. Τον δημοσιονομικό αντίκτυπο. Τίποτα άλλο. Πολύ σωστά λέτε, μα το κάθε μέτρο έχει μεγάλη σημασία. Πόσο κοστίζει, πού θα βρεις τα λεφτά αφού παίρνεις αυτό το μέτρο, τι επίδραση έχει στην ανάπτυξη, τι κάνει στο χρέος. Δεν θα τα αγγίξουμε σε πρώτη φάση αυτά.

Άρα, είμαστε διαθέσιμοι για όλα τα κόμματα να συνεννοηθούμε και θα σας έχουμε προτάσεις σε λίγο άρτιες του πώς μπορεί να οργανωθεί. Μπορούμε να πυροβολούμε το Δημοσιονομικό Συμβούλιο για τις ατέλειες, αλλά νομίζω είναι ένα σημαντικό μέτρο που αξίζει για όλους να το προσπαθήσουν, και για μας, που θα δώσουμε τον καλύτερο εαυτό μας, με αξιοπιστία, με αμεροληψία, με διαφάνεια, αλλά και για εσάς, που θα έχετε έναν ανεξάρτητο φορέα, να μπορεί, αν θέλετε, να σας δώσει μία αποτίμηση. Μέχρι εκεί, με απόλυτη εμπιστοσύνη για το κάθε κόμμα, για την ιδεολογία που φέρει, για το τι κρύβεται από πίσω, δεν μπαίνουμε σε όλα αυτά, δεν είμαστε πολιτικοί, δεν κάνουμε πολιτική.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει η κυρία Κοτσώνη.

**ΑΙΚΑΤΕΡΙΝΗ ΚΟΤΣΩΝΗ Υποδιευθύντρια της Διεύθυνσης Οικονομικής Ανάλυσης και Μελετών της Τράπεζας της Ελλάδος (ΤτΕ)):** Σας ευχαριστώ πολύ. Δεν πιστεύω ότι είναι άμεσα σε μας οι ερωτήσεις που τέθηκαν, παρόλα αυτά, όμως, έχουν κάπως σε μεγάλο βαθμό καλυφθεί και από την Εισήγησή μας. Δύο σημεία έχω σημειώσει που αναφέρθηκε η αίτηση της άποψής μας ξανά. Η μία είναι φυσικά για την ενίσχυση του Νομικού Συμβουλίου. Συμφωνούμε απόλυτα με τις απόψεις της κυρίας Μιαούλη και του κ. Τσουκαλά, είναι πολύ σημαντική η δουλειά που ήδη επιτελούν και η ενίσχυσή τους περαιτέρω μόνο θετική μπορεί να είναι, είναι πολύ σημαντική η πρόσβαση στην πληροφόρηση, η τεχνική και επιστημονική επάρκεια, το προσωπικό και νομίζω, ότι η ύπαρξη ισχυρών θεσμών εκτιμάται πάρα πολύ θετικά και από τις αγορές και ενισχύει την αξιοπιστία της χώρας.

Το δεύτερο σημείο που έχω σημειώσει είναι ο κανόνας των δαπανών, θεωρούμε, ότι είναι πολύ σημαντικός. Αυτό που εισάγει είναι όντως πράγματι η προστασία ενός μεγάλου μέρους των επενδύσεων, που είναι συγχρηματοδοτούμενες και η εθνική συμμετοχή στα προγράμματα της Ε.Ε.. Αυτό που δεν πρέπει νομίζω να ξεχνάμε είναι, ότι τελικά αυτό που σημασία έχει είναι η θέση του χρέους σε βιώσιμη καθοδική τροχιά και η διασφάλιση της βιωσιμότητας του χρέους. Και όσον αφορά τη βιωσιμότητα του χρέους, όλες οι δαπάνες που πρέπει να χρηματοδοτηθούν από το κράτος τελικά μετράνε και θα πρέπει να υπάρχει ο τρόπος χρηματοδότησής τους με βιώσιμη επίπτωση τελικά στο χρέος.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας Εθνικής Ομοσπονδίας Ατόμων με Αναπηρία (Ε.Σ.Α.μεΑ)):** Έχω την εντύπωση, ότι δεν έχει υποβληθεί κάποια ερώτηση για την Ομοσπονδία, ο κ. Κουκουλόπουλος συμφώνησε με τον πυρήνα των προτάσεών μας, κάποια άλλη ερώτηση από τα μέλη του Κοινοβουλίου δεν έχω καταγράψει.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Σκιαδάς.

**ΑΓΓΕΛΟΣ ΣΚΙΑΔΑΣ (Πρόεδρος του Δ.Σ. του Πανελλήνιου Συλλόγου Προστασίας Ενοικιαστών (ΠΑΣΥΠΕ)):** Σχετικά με την ερώτηση που έκανε ο κ. Τσακαλώτος, γιατί δεν θα αποδώσει μόνο του το επίδομα αυτό, εμείς έχουμε πει, ότι όταν οι μισθώσεις είναι ελεύθερες, όταν ο ιδιοκτήτης μπορεί να εισπράξει οποιοδήποτε μίσθωμα χωρίς κανένα περιορισμό, όταν η ελάχιστη διάρκεια της μίσθωσης είναι τρία χρόνια, αυτό σημαίνει, ότι ο ενοικιαστής δεν έχει κάποια άμυνα και εισπράττοντας το επίδομα αυτό, φοβόμαστε, ότι αυτομάτως ο ιδιοκτήτης όντας ελεύθερος θα ζητήσει και αυτός κάποια αύξηση του μισθώματος. Γι’ αυτό έχουμε πει εμείς, ότι ναι μεν είναι θετικό το μέτρο, όμως, θα πρέπει να συνοδευτεί με κάποιο περιορισμό της αύξησης των ενοικίων και αυτό θέλω να απαντήσω στον κ. Τσακαλώτο, ο οποίος περιορισμός των ενοικίων θα πρέπει να είναι ένα ανώτατο επιτρεπόμενο μίσθωμα για ένα συγκεκριμένο διάστημα.

Αυτό το ανώτατο επιτρεπόμενο μίσθωμα θα προκύπτει από κάποιους συντελεστές -που είμαστε ανοιχτοί να συζητήσουμε-, την ενεργειακή απόδοση, την παλαιότητα, την τιμή ζώνης, την ποιότητα κατασκευής. Εν πάση περιπτώσει αυτοί οι συντελεστές μπορούν να συζητηθούν. Αυτό θα λειτουργήσει θετικά με την έννοια ότι όντας ένας περιορισμός προς τα πάνω ο ιδιοκτήτης δεν θα μπορεί να ζητήσει περαιτέρω αύξηση και ως εκ τούτου το επίδομα θα μείνει στον ενοικιαστή. Επιπλέον, θα λειτουργήσει και με διαφορετικό τρόπο. Έχουμε αυτή τη στιγμή πάρα πολλές εξώσεις λόγω λήξεως της μίσθωσης.

Τι σημαίνει αυτό;

Ότι αν συμπληρωθούν τα τρία χρόνια ο ιδιοκτήτης μπορεί να εξώσει τον ενοικιαστή χωρίς κανένα περιορισμό. Εάν υπάρξει το ανώτατο επιτρεπόμενο μίσθωμα, αυτός ο περιορισμός, τότε ο ιδιοκτήτης δεν θα έχει κάποιο λόγο να ζητήσει την έξωση του ενοικιαστή όταν ενοικιαστής είναι συνεπής. Τώρα τον βγάζει για να ζητήσει περισσότερο ενοίκιο. Εκεί θα περιοριστεί.

Έχει τεθεί το θέμα και από την πλευρά της ΠΟΜΙΔΑ ότι υπάρχει κίνδυνος να κλείσουν σπίτια εάν μπει κάποιος περιορισμός. Θεωρούμε ότι τέτοιος κίνδυνος δεν υπάρχει για έναν απλό λόγο. Κατ’ αρχήν αυτό το μέτρο λήφθηκε και σε κάποιες άλλες χώρες, ελήφθη στην Ολλανδία ελήφθη στην Ιρλανδία και εν μέρει και στη Γερμανία έχει ληφθεί σε κάποιες περιοχές. Στην Ελλάδα έχουμε το φαινόμενο ότι η συντριπτική πλειοψηφία είναι μικροϊδιοκτήτες, δηλαδή έχουν ένα ή δύο σπίτια τα οποία τα νοικιάζουν προκειμένου να συμπληρώσουν το εισόδημά τους ή και να ζουν από αυτό. Αυτοί οι μικροϊδιοκτήτες δεν θα κλείσουν τα σπίτια τους γιατί αυτός είναι ο ενδοιασμός και από τη μεριά της Κυβέρνησης έχει ειπωθεί ότι φοβόμαστε ότι θα κλείσουν τα σπίτια αν ληφθεί κάποιο μέτρο. Αυτοί οι ιδιοκτήτες, λοιπόν, οι μικροϊδιοκτήτες δεν θα αφήσουν τα σπίτια τους διότι είναι το εισόδημά τους. Μπορεί σε άλλες χώρες να παρουσιάστηκε αυτό το φαινόμενο προσωρινά στην Ολλανδία, αλλά στην Ολλανδία υπάρχουν μεγάλες πολυεθνικές εταιρείες, οι οποίες έχουν χιλιάδες σπίτια, τα νοικιάζουν και έχουν και τη δυνατότητα να τα κλείσουν. Ο μικροϊδιοκτήτης στην Ελλάδα δεν θα τα κλείσει. Θεωρούμε -και το επαναλαμβάνω- δεν το ζητάμε για μόνιμη κατάσταση. Το ζητάμε για ένα συγκεκριμένο χρονικό διάστημα μέχρι να αποδώσουν τα υπόλοιπα μέτρα. Γι’ αυτό είπαμε ότι ναι είναι θετική αυτή η επιστροφή, είναι βοήθεια στον ενοικιαστή, αλλά μόνο εάν συνδεθεί και με κάποιους άλλους περιορισμούς για να μην περάσει στην τσέπη του ιδιοκτήτη.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο κ. Δημήτριος Τσάκωνας Γενικός Διευθυντής του Οργανισμού Διαχείρισης Δημοσίου Χρέους έχει τον λόγο να απαντήσει.

**ΔΗΜΗΤΡΙΟΣ ΤΣΑΚΩΝΑΣ (Γενικός Διευθυντής του Οργανισμού Διαχείρισης Δημοσίου Χρέους):** Ευχαριστώ κύριε Πρόεδρε.

Έχω μια ερώτηση από τον κ. Κουκουλόπουλο αν κατάλαβα καλά. Υπάρχουν τρεις τρόποι να απαντήσει κάποιος ο υπηρεσιακός, αυτός είναι ο κανόνας δεν μπορούμε να κάνουμε κάτι άλλο. Ο δεύτερος είναι λίγο πιο ακαδημαϊκός συμφωνώ απόλυτα ότι παρά το γεγονός ότι ας υποθέσουμε ότι το διασφαλίσουμε είναι μια πραγματικότητα έχουμε 150 προς 100 χρέος προς ΑΕΠ άρα ήδη υπάρχει εξ ορισμού ένας συντελεστής μόχλευσης. Ακαδημαϊκά το λέω είναι προφανές ότι είναι προτιμότερο να αυξάνεις κατά 1% τον παρονομαστή σου παρά να μειώσεις κατά 1% τον αριθμητή σου διότι αυτό αυτομάτως σε οδηγεί σε μία μείωση 1,5% άρα 50% μεγαλύτερη μείωση του χρέους προς ΑΕΠ. Υπάρχει και μια πιο πραγματιστική προσέγγιση αυτή λέει το εξής -την οποία άκουσα και από τον εκπρόσωπο της Τραπέζης της Ελλάδος-: οποιαδήποτε δαπάνη είτε είναι του Προγράμματος Δημοσίων Επενδύσεων είτε είναι του Κρατικού Προϋπολογισμού δημιουργεί έλλειμμα και το συσσωρευμένο έλλειμμα δημιουργεί χρέος άρα έχει αρνητική επίπτωση στο χρέος.

Τώρα γιατί έχουν κάνει αυτή την εξαίρεση;

Έχω την αίσθηση, επειδή δεν έχει να κάνει μόνο με εμάς, ότι αισθάνονται ότι ελέγχουν καλύτερα τις δαπάνες από τα συγχρηματοδοτούμενα, υπάρχουν περισσότερα check balances όπως λέμε γραμμές άμυνας και προφανώς δεν υπάρχει εμπιστοσύνη -δεν έχει να κάνει μόνο με την Ελλάδα- στις υπόλοιπες εθνικές αρχές. Αυτό είναι ένα θέμα που δεν μπορούμε να το λύσουμε εμείς. Στην προκειμένη, όμως, περίπτωση με τους νέους δημοσιονομικούς κανόνες λαμβάνεται υπόψη και η επίπτωση της δαπάνης μέσω του Προγράμματος Δημοσίων Επενδύσεων υπό την προϋπόθεση ότι έχει πολύ υψηλή προστιθέμενη αξία στο ΑΕΠ. Διότι, τελικά δεν σου βάζουν σαν όριο το έλλειμμα ή ένα όριο ελλείμματος, αλλά το όριο των δαπανών, οι οποίες προκύπτουν αφού έχει ληφθεί υπόψη το όποιο πρωτογενές πλεόνασμα ή έλλειμμα, δηλαδή αποτέλεσμα, η επίπτωση των δαπανών στο ΑΕΠ άρα εμμέσως πλην σαφώς λαμβάνεται υπόψη, αλλά όχι στην ολότητα που κι εσείς περιγράψατε. Κατά τα άλλα να θυμίσω μόνο γιατί είπα και στην παρέμβασή μου ότι αυτοί οι δημοσιονομικοί κανόνες είναι σοφοί, δεν βγήκαν τυχαία, βγήκαν μετά από αυτό που βίωσε ο πλανήτης που κατέβασε διακόπτες με την πανδημία.

Αυτή τη στιγμή το παγκόσμιο δημόσιο και ιδιωτικό χρέος είναι τρεις φορές το παγκόσμιο ΑΕΠ. Και επειδή είμαστε ένα κλειστό σύστημα μάλλον δεν χρωστάμε σε αρειανούς χρωστάμε μεταξύ μας. Δηλαδή αν ήμασταν δύο, τα περιουσιακά στοιχεία του ενός είναι τα χρέη του άλλου. Αν αυτός που νομίζει ότι έχει περιουσιακά στοιχεία πιστεύει ότι ο άλλος μπορεί κάποια στιγμή να τον πληρώσει μάλλον αυταπατάται. Άρα βρισκόμαστε σε μια μεγάλη κρίση παγκοσμίως. Ελπίζω να μη λυθεί όπως λύθηκε τον προηγούμενο αιώνα δύο φορές.

Το δεύτερο που έχω να πω και που καταλαβαίνω ότι λειτουργεί αρκετά προνοητικά η Ευρωζώνη είναι όταν της Ευρωζώνης το δημόσιο χρέος είναι 90% του ΑΕΠ προκειμένου στο μέλλον να αντιμετωπίσει μια κρίση σαν την πανδημία που εκεί δεν υπάρχει BLAME GAME, δεν υπάρχει κάποιος o οποίος φταίει. Έπεσε ο ουρανός στο κεφάλι. Πρέπει κάπως να το αντιμετωπίσει. Με 90% και με 100% του ΑΕΠ στο σύνολο δεν θα υπάρχει κανείς καν να βοηθήσει αυτόν ο οποίος ενδεχομένως είναι στο 150%. Άρα ειδικά για τις χώρες που είναι πάνω από αυτό το 90% είναι κρίσιμο να επιταχύνουν τις διαδικασίες μείωσης του χρέους με όποιο τρόπο, προτιμητέος ο παρονομαστής αλλά και ο αριθμητής.

Όσον αφορά την Ελληνική Δημοκρατία. Να φανταστείτε ότι ό,τι έχει γίνει μέχρι στιγμής και ότι στρατηγικές ανακοινώνονται έχει βοηθήσει τα μάλα στη μείωση αυτού που λέμε «Περιθωρίου Πιστωτικού Κινδύνου». Δεν είμαστε τυχαία 72 μονάδες βάσης πάνω από το Bund, δεν είμαστε στη δεκαετία, πάνω από το γερμανικό ομόλογο. Δεν είμαστε τυχαία μία έως μόνο δυο μονάδες βάσης πάνω από το αντίστοιχο γαλλικό ή 20 με 25 πάνω από το Πορτογαλικό που είναι αν θέλετε το βασικό σημείο συζήτησης που πλέον πρέπει να έχουμε. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):**Ευχαριστούμε τον κύριο Τσάκωνα και θα κλείσουμε με την κυρία Ελένη Γκρίνγουδ, Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών, Βιοτεχνών, Εμπόρων Ελλάδος. Έχετε να απαντήσετε ή να συμπληρώσετε κάτι;

**ΕΛΕΝΗ ΓΚΡΙΝΓΟΥΔ (Επιστημονικό Στέλεχος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών, Βιοτεχνών, Εμπόρων Ελλάδος (ΓΣΕΒΕΕ)):** Δεν έχω ερωτήσεις, οπότε δεν έχω να συμπληρώσω κάτι.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ.

Τον λόγο έχει oΥφυπουργός Εθνικής Οικονομίας και Οικονομικών, κ. Αθανάσιος Πετραλιάς

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Καταρχήν θέλω να ευχαριστήσω όλους τους Φορείς γιατί ήταν πραγματικά μια ουσιαστική συζήτηση σε κάποιες στιγμές και απολαυστική. Μου άρεσε πάρα πολύ η συζήτηση σήμερα, θέλω να το αναφέρω αυτό και πραγματικά τέθηκαν όλα τα ζητήματα πολύ αναλυτικά και στην πραγματική τους βάση και αντικειμενικά.

Θα ξεκινήσω όσα μπορώ και εγώ από την πλευρά μου, να απαντήσω στα θέματα που τέθηκαν, με τη σειρά που μίλησαν οι Φορείς. Πρώτον αναφορικά με το θέμα που τέθηκε από την ΕΛΣΤΑΤ για το συγκεκριμένο άρθρο για τη δημοσίευση των τριμηνιαίων καταστάσεων. Να πούμε ότι η πρόβλεψη στο νόμο είναι ακριβής αντιγραφή, το ακούω και αυτό που λέει και ο Πρόεδρος, της Οδηγίας. Δηλαδή η Οδηγία η Ευρωπαϊκή όπως είναι δημοσιευμένη το άρθρο 3 παράγραφος 2 λέει, τη διαβάζω «Ειδικότερα, τα κράτη μέλη δημοσιεύουν για την κεντρική διοίκηση, τη διοίκηση ομόσπονδων κρατιδίων, την τοπική αυτοδιοίκηση και τους οργανισμούς κοινωνικής ασφάλισης τριμηνιαία δεδομένα για το χρέος και, εκτός εάν διαθέτουν ολοκληρωμένα, συνολικά και εθνικά εναρμονισμένα συστήματα λογιστικής καταχώρισης σε δεδουλευμένη βάση, τα δεδομένα για το έλλειμμα χωριστά, πριν από το τέλος του επόμενου τριμήνου ή μετά τη δημοσίευση των σχετικών δεδομένων από την Επιτροπή (Eurostat).».

Εμείς θα εξετάσουμε αν επιτρέπει η σωστή ενσωμάτωση της Οδηγίας να βάλουμε και τη λέξη «ταυτόχρονα» αλλά απλά σας το λέω, είναι ακριβής αντιγραφή της Οδηγίας. Να δούμε αν επιτρέπεται. Προφανώς δεν έχουμε καμία αντίρρηση και συμφωνούμε, ουσιαστικά συμφωνώ με αυτό που λέει και ο Πρόεδρος. Να δούμε αν επιτρέπεται να βάλουμε και τη λέξη «ταυτόχρονα» γιατί η Οδηγία λέει «μετά». Θα το εξετάσουμε, θα δούμε αν μας επιτρέπεται.

Δεύτερον, από το Ελεγκτικό Συνέδριο το οποίο θέλω να πω ότι συνεργαστήκαμε εξαιρετικά και στην Ομάδα Εργασίας για την κατάθεση του νομοσχεδίου και η γνώμη του είναι εξαιρετική που συνοδεύει το νομοσχέδιο. Τέθηκε ένα θέμα για ένα άρθρο. Στο άρθρο 31 οι παράγραφοι 2 και 3. Να πούμε αυτή ήταν η εισήγηση του μέλους του Ελεγκτικού Συνεδρίου που ήταν στην Ομάδα Εργασίας και μπήκαν αυτές οι παράγραφοι αλλά αν υπάρχει οποιοδήποτε θέμα, μάλλον νομίζω και εγώ συμφωνώ, δεν χρειάζονται, δεν προσφέρουν κάτι επιπλέον. Αρκεί ήδη η γενική διατύπωση ότι το Ελεγκτικό Συνέδριο ασκεί όλες τις αρμοδιότητες που προβλέπονται στον οργανικό του νόμο. Οπότε θα κάνουμε τη νομοτεχνική βελτίωση ώστε να μην υπάρχει κανένα τέτοιο θέμα, αλλά ήταν η ίδια πρόταση του μέλους του Ελεγκτικού Συνεδρίου αυτή.

Θα πάω στο θέμα των ενοικίων και στην παρέμβαση του κυρίου Παραδιά και να πούμε ότι σε σχέση με τη διαβούλευση, επειδή ακριβώς λάβαμε υπόψη και κάποια από τα σχόλια που γίνανε, στο άρθρο 70 σε σχέση με τη διαβούλευση, έχουμε κάνει τις εξής τροποποιήσεις για τα ενοίκια. Έχει προστεθεί η λέξη «Η επιστροφή αντιστοιχεί στο ποσό των 1/10 ετήσιου μισθού που «καταβλήθηκε»». Επομένως μιλάμε επί του καταβαλλόμενου για την επιστροφή, όχι επί του ποσού λέει το μισθωτήριο, αλλά ποσό έχει καταβληθεί. Τώρα πώς βρίσκουμε πόσο έχει καταβληθεί; Εδώ είναι η δυσκολία. Προσθέτουμε ότι η ΑΑΔΕ θα σου πει κάθε διαθέσιμη πληροφορία και στοιχείο για τη διακρίβωση ενεργής μίσθωσης και το ύψος του μισθώματος και από κάτω στην εξουσιοδοτική ότι δίνονται, καθορίζονται οι προϋποθέσεις και τα λοιπά διασταυρώσεις και όσα διενεργούνται για την εφαρμογή της παραγράφου 7 που ουσιαστικά θα χρησιμοποιηθούν δεδομένα τόσο από τις δηλώσεις των πιστωτών, αλλά διασταυρώσεις και με τις δηλώσεις των ιδιοκτητών και τα ηλεκτρονικά μισθωτήρια, ώστε να διαπιστωθεί.

Προφανώς αν κάποιο μισθωτήριο το έχει δηλώσει και ο ιδιοκτήτης ότι το έλαβε και ότι ο άλλος το κατέβαλε και έχει φορολογηθεί και ο ιδιοκτήτης, είναι προφανές ότι το έχει λάβει. Αν υπάρχει διαφοροποίηση, κοιτάμε τι λέει το ηλεκτρονικό μισθωτήριο και ότι άλλα δεδομένα υπάρχουν. Επομένως θα υπάρχει διαδικασία ελέγχου επί του ύψους καταβολής, που όπου βλέπουμε ότι υπάρχει αυτό που είπε για παράδειγμα ο κύριος Παπαδιάς ότι ο ιδιοκτήτης έχει δηλώσει ότι δεν το έλαβε το μίσθωμα και έχει κάνει αίτημα για να μην υπολογιστεί στην φορολόγηση, προφανώς εκεί δεν θα μπορεί ο ενοικιαστής να πάρει πίσω κάτι που δεν κατέβαλε, είναι σαφές.

Να πάω και από την άλλη πλευρά του Συλλόγου των Ενοικιαστών. Τέθηκαν κάποια θέματα όσο αφορά το ύψος του εισοδήματος τα 20.000 ευρώ και πολύ μεγαλύτερο ύψος για τα υπόλοιπα ανάλογα με τα παιδιά και την αύξηση που έχει προβλεφθεί. Έχουμε κάνει τις κατανομές, να εξηγήσουμε ότι αυτό καλύπτει ακριβώς ανάλογα και με τα παιδιά η προσαύξηση που προστίθεται, γιατί είναι η κατανομή του Προγράμματος «το σπίτι μου 2» έγγαμος 28.000, συν 4.000 το κάθε τέκνο και λοιπά. Καλύπτει ακριβώς το 90% των νοικοκυριών με ενοίκιο, δηλαδή ακριβώς 948.000 νοικοκυριά, που είναι ακριβώς το 80% των νοικοκυριών με ενοίκιο. Έτσι επιλέχθηκε, να έχουμε ένα αρκετά ευρύ πεδίο. Δεν μπορείς να τους καλύψεις όλους και για λόγους δικαιοσύνης, γιατί είναι ένα βοήθημα ουσιαστικά, μια επιστροφή ενοικίου. Κάποιος που μπορεί από μόνος του να το καλύψει, δεν μπορείς να πεις ότι το κράτος θα ξοδεύει χρήματα χωρίς να βάλει κανένα κριτήριο. Προσπαθήσαμε να είναι με βάση τις κατανομές των δηλωθέντων εισοδημάτων όσο γίνεται πιο διευρυμένα.

Υπήρξε μια σωστή παρατήρηση, γιατί έχει σηκωθεί το θέμα αν είναι ενεργή η δήλωση μισθώματος και η αναγραφή του αριθμού στο μισθωτήριο. Πρώτον, η ενεργή δήλωση του μισθώματος, ακριβώς αν δείτε πάλι την εξουσιοδοτική, έχουμε προβλέψει με Υπουργική Απόφαση που θα βγει εξαιρέσεις από τις προϋποθέσεις για την καταβολή. Προϋποθέσεις είναι αυτές οι δύο, ενεργό μίσθωμα και να έχει αναγραφεί το μισθωτήριο. Κατ’ αρχήν η δήλωση του αριθμού μισθωτηρίου είναι μέχρι 30 Σεπτεμβρίου, άρα και μετά τις 15 Ιουλίου μπορεί να προχωρήσει καποιος μέχρι 30 Σεπτέμβριου να προσθέσει αυτό το νταμάκι, αλλά σε κάθε περίπτωση θα κάνουμε και εμείς ελέγχους. Αν διαπιστώσουμε μίσθωση ή αυτό που είπατε διετία με τριετία που υπάρχει ουσιαστικά μίσθωση, δεν θα κοπεί ο δανειολήπτης. Θα κοιτάξουμε όλους τους ελέγχους για να μην υπάρχουν τέτοια άδικα προβλήματα.

Όσον αφορά την ΕΣΑμεΑ, σωστά τα είδαμε τα σχόλια στη διαβούλευση. Ενώ έχουμε εντάξει όλα τα Άτομα με Αναπηρία χωρίς κριτήρια, ούτε ηλικιακά, ούτε εισοδηματικά για να παίρνουν το βοήθημα των 250 ευρώ, έχουν αναφερθεί δύο κατηγορίες σε εργαζόμενους σε ΟΤΑ που λαμβάνουν εισοδηματικά επιδόματα που δεν λαμβάνουν αλλά επιδόματα του ΟΠΕΚΑ ή σύνταξη.

Είναι μια περιορισμένη ομάδα όπου δεν υπάρχει κεντρικό μητρώο όπου να καταγράφεται αυτή τη στιγμή για να έχουμε πλήρη εικόνα και κάποιοι που δεν λαμβάνουν άλλα αναπηρικά ούτε αναπηρική σύνταξη αλλά λαμβάνουν μόνο σύνταξη γήρατος και έχουν δικαίωμα για απολύτου αναπηρίας. Σε κάθε περίπτωση επειδή αυτά τα δύο είναι πολύ συγκεκριμένες μικρές ομάδες να ξέρετε, οι οποίες θέλουν τεχνική δουλειά για να τους βρούμε, θα προσθέσουμε, λοιπόν, μία εξουσιοδοτική στον νόμο που θα λέει ότι ειδικά η παράγραφος 2, που αφορά τα άτομα με αναπηρία, δύναται να επεκτείνεται και σε υπόλοιπες κατηγορίες ατόμων με αναπηρία που τυχόν δεν περιλαμβάνονται στο εν λόγω άρθρο, ώστε ακριβώς να ψάξουμε να βρούμε αυτές τις δύο κατηγορίες, θέλει τεχνική δουλειά και να τους προσθέσουμε να λάβουν το βοήθημα, είναι μικρός ο αριθμός αλλά δεν θέλουμε να εξαιρεθεί κανείς.

Όσον αφορά τη συνομοσπονδία συνταξιούχων, τα αιτήματα είναι γνωστά και τα εξετάζουμε, δηλαδή, είναι γνωστά τα θέματα, θα ήθελα να πω ότι κάθε χρόνο εδώ και τρία χρόνια κάνουμε αύξηση των συντάξεων, που είναι, αν δείτε, κάθε χρονιά το μεγαλύτερο κόστος μέσα στα μέτρα του Προϋπολογισμού, πάνω από 400 εκατομμύρια η αύξηση των συντάξεων βάσει πληθωρισμού και ΑΕΠ. Κάναμε φέτος εκτός Προϋπολογισμού την απαλλαγή, τέθηκε και αυτό, για τη φαρμακευτική δαπάνη στους χαμηλοσυνταξιούχους που τηρούν τα κριτήρια του ΕΚΑΣ να μην πληρώνουν φαρμακευτική δαπάνη καθόλου. Περάσαμε νόμο πριν λίγους μήνες να αυξάνονται τα όρια του ΕΑΣ, της Εισφοράς Αλληλεγγύης Συνταξιούχων, ώστε όλοι να παίρνουν την αύξηση. Όταν παίρνεις την αύξηση των συντάξεων μην τυχόν περάσεις το όριο και φορολογηθείς και τελικά δεν θα πάρεις αύξηση, πάρεις και μείωση, οπότε αναπροσαρμόζονται ετησίως πλέον τα όρια, όλοι λαμβάνουν που δεν επηρεάζονται από το ΕΑΣ, για να πάρουν την αύξηση.

Από εκεί και πέρα έχουμε ανακοινώσει ότι θα προβούμε σε μειώσεις, θα ανακοινωθούν κάποιες μειώσεις φόρων στη ΔΕΘ, δεν μπορώ να πω κάτι περισσότερο αυτή τη στιγμή.

Η κυρία Καραγεωργοπούλου Ελένη, αναφέρθηκε σε δεδουλευμένη βάση και ΕΛΣΤΑΤ, προφανώς η ΕΛΣΤΑΤ και η Eurostat στο EDP κάθε Απριλίου, που είναι διαδικασία συνεδριάσεων, επεξεργάζονται και βάζουν τα as adjustment που λέμε και πηγαίνουν από ταμειακή σε δεδουλευμένη βάση τα πιστοποιεί η Eurostat και τα προτείνει η ΕΛΣΤΑΤ, συμμετέχει και το Γενικό Λογιστήριο του Κράτους σε αυτή τη διαδικασία και μπαίνουν οι μετατροπές σε δεδουλευμένη βάση. Τα ληξιπρόθεσμα όλα μετράνε στο δημοσιονομικό έλλειμμα κανονικά σαν να είχαν πληρωθεί. Με το που γράφεται στο μητρώο δεσμεύσεων το «ληξιπρόθεσμη οφειλή», μπαίνει και στις δαπάνες κανονικά και στο έλλειμμα, ασχέτως αν πληρώθηκε ταμειακά ή όχι, να ξέρουμε τι ισχύει.

Ο οργανισμός που ελέγχει ουσιαστικά τον απολογισμό του κράτους είναι το Ελεγκτικό Συνέδριο και έχουμε την Έκθεση του Απολογισμού κάθε χρονιά, που συνοδεύει τον Απολογισμό κάθε χρονιά που συζητάμε το Ελεγκτικό Συνέδριο.

Κατανομή ανά φορέα, για αυτό κάνουμε τον πολυετές δημοσιονομικό προγραμματισμό, τον ΠΔΠ που λέμε, που θα έχει τις κατανομές των δαπανών ανά φορέα, ανά Υπουργείο και φορέα στην τετραετία. Κάθε χρονιά θα είναι διαθέσιμο.

Στο θέμα του Δημοσιονομικού Συμβουλίου, καταρχάς και στο εξωτερικό στα περισσότερα δημοσιονομικά συμβούλια δεν μπορεί να ανανεωθεί η θητεία, αλλά να πούμε ότι και εδώ στην Ελλάδα έχουμε δύο “independent fiscal institutions ” και στο Γραφείο του Προϋπολογισμού της Βουλής, προβλέπεται δυνατότητα με τη Βουλή και πάλι ανανέωση της θητείας, ενώ στον άλλο “independent fiscal institutions ” δεν επιτρεπόταν, στην ΕΛΣΤΑΤ επιτρέπεται, στην Επιτροπή Ανταγωνισμού, στην ΑΑΔΕ. Αυτό το επιχείρημα ότι κάποιος θα αναλαμβάνει πρόεδρος ή μέλος ΔΣ ώσπου να μάθει θα περνάνε δύο χρόνια και μετά θα βρίσκεται τα τελευταία δύο χρόνια στην έξοδο και δεν έχει τη δυνατότητα όσο καλός και αν είναι να χρησιμοποιήσει την τεχνογνωσία του και να ανανεώσει για άλλη θητεία, δεν καταλαβαίνουμε για μία ακόμη θητεία σε ποια βάση εδράζεται, όταν σε όλες τις ανεξάρτητες αρχές, που σας ανέφερα και στα υπόλοιπα όργανα επιτρέπεται μια ανανέωση. Με τη διαδικασία όμως, το τονίζω, σωστά και μπορεί να βάλουμε και κάποια επιπλέον διατύπωση μέσα στον νόμο να είναι πιο ξεκάθαρο, που προβλέπεται και κατά την πρόσληψή του. Άρα, απλά έχει το πρόσωπο αυτό τη δυνατότητα να συνεχίσει αλλά πάλι με την Τριμελής Επιτροπή, με την Επιτροπή Θεσμών και Διαφάνειας, πάλι θα περνάει από την Επιτροπή Θεσμών και Διαφάνειας της Βουλής και η ανανέωση, είναι σαφές.

Γιατί να μην μπορεί μια φορά να αναδειχθεί ένας άνθρωπος ή ένα μέλος του Δ.Σ. το οποίο είναι ικανό, ο καθηγητής ή οποιοσδήποτε που έχει αναπτύξει την τεχνογνωσία, όταν και το Δημοσιονομικό Συμβούλιο έχει τόσο βαριές αρμοδιότητες πλέον;

Όσον αφορά την ποσοτικοποίηση των προγραμμάτων να πούμε ότι η νομοθεσία έχει ψηφιστεί από το τέλος του 2023, αν δεν κάνω λάθος και ουσιαστικά αυτό που προβλέπει είναι η ποσοτικοποίηση του δημοσιονομικού αντίκτυπου των μέτρων που περιλαμβάνονται. Ακριβώς, επειδή συμφωνώ και με τον κύριο Τσακαλώτο, ότι άμα ξεκινήσουν οι οικονομολόγοι να συζητάνε μπορεί να μην τελειώσουν ποτέ και επειδή και η Ευρώπη ουσιαστικά αυτό που μετρά στο στόχο των δαπανών είναι τα first run defects, δεν πάει στα second round, δεν κοιτάμε δευτερογενείς επιδράσεις ούτε η Eυρώπη στην ποσοτικοποίηση τις κοιτάει, αυτό που μπορεί και είναι αντικειμενικό και που δεν επιδέχεται μεγάλης αμφισβήτησης είναι πόσο κοστίζει μια αύξηση του Φ.Π.Α. ή μία μείωση του Φ.Π.Α. ή οποιοδήποτε μέτρο φορολογικό ή δημοσιονομικό ή δαπάνη ή πόσο κάνει η 13η σύνταξη κ.λπ… Αυτά είναι βασικά μέτρα.

Το Δημοσιονομικό Συμβούλιο έχει αρμοδιότητα να καθορίσει τη μεθοδολογία και να κάνει ποσοτικοποίηση του κόστους, γιατί αυτό ποσοτικοποιείται. Το ότι όμως ένα μέτρο μπορεί να έχει άλλα δυνητικά οφέλη κανείς δεν το δεν το αμφισβητεί και αυτό είναι θέμα του κόμματος και της στρατηγικής του κλπ.. Προφανώς είναι δυνητικό, άμα θέλει κάποιο κόμμα δίνει τα μέτρα που επιθυμεί να έχει την ποσοτικοποίηση από το Δημοσιονομικό Συμβούλιο.

Όσον αφορά την πρόταση του κ. Κουκουλόπουλου την έχουμε συζητήσει κατά καιρούς, έχει διατυπωθεί και στο εξωτερικό για το τι γίνεται. Ουσιαστικά το συγχρηματοδοτούμενο πρόγραμμα των επενδύσεων το ΕΣΠΑ - να το πω έτσι - και το Ταμείο Ανάκαμψης και η εθνική συνεισφορά αυτού, δηλαδή, αν έχεις 80% συγχρηματοδότηση και 20% εσύ το 100% αυτό εξαιρείται από το στόχο δαπανών. Η πρόταση που έχει τεθεί από τον κ. Κουκουλόπουλο και έχει συζητηθεί και στο εξωτερικό είναι και το εθνικό Π.Δ.Ε., γιατί δεν εξαιρείται;

Σωστά. Αυτό είναι μια μεγάλη συζήτηση που προφανώς την ακούνε τα κράτη – μέλη, νομίζω ότι την είχαν ακούσει και έξω θετικά, αλλά θέλει αλλαγή του Κανονισμού και συμφωνήσουν όλα τα κράτη – μέλη. Σε κάθε περίπτωση, όμως, είναι προς θετική κατεύθυνση και συμφωνούμε νομίζω όλοι σε αυτό, εάν μπορούσε να επιτευχθεί κάτι τέτοιο.

Επειδή είναι εδώ και ο Δημήτρης Τσάκωνας και επειδή είχε τεθεί πριν δύο εβδομάδες νομίζω στη Βουλή, γιατί αποπληρώνουμε τα διμερή δάνεια, ανέφερα ότι το όφελος που θα έχουμε είναι όσο είναι το κόστος δανεισμού το Euribor συν 0,5 που έχουν αυτά τα δάνεια και το όφελος από τα swap μεταφέρεται στα υπόλοιπα στοιχεία του χρέους. Άρα, το πραγματικό όφελος είναι Euribor συν 0,5 και νομίζω ότι μπορεί να το επιβεβαιώσει και ο κ. Τσάκωνας.

Σας ευχαριστώ πολύ από την πλευρά μου.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Τον λόγο έχει ο κ. Τσάκωνας.

**ΔΗΜΗΤΡΙΟΣ ΤΣΑΚΩΝΑΣ (Γενικός Διευθυντής του Οργανισμού Διαχείρισης Δημοσίου Χρέους (ΟΔΔΗΧ)**: Το επιβεβαιώνω ότι το κόστος των δανείων GLF, όπως τα λέμε τα διμερή δάνεια με τις χώρες της Ευρωζώνης από το 2010 το υφιστάμενο ύψος των οποίων σήμερα είναι 31,6 δις, όταν το αρχικό ήταν 52,9 δις, είναι το τρίμηνο   
Euribor συν 50 base point. Σήμερα, επειδή συνεχώς πέφτει είναι περίπου γύρω στο 2,5% ενώ πριν από έναν – ενάμιση μήνα ήταν περίπου στο 3%, αλλά συνεχώς πέφτει λόγω που κόβει και η ECB τα επιτόκια τα παρεμβατικά.

Το τι έχουμε κάνει με τα swaps υπάρχει, υφίσταται από το 2018 μέχρι και σήμερα. Έχουμε αντισταθμίσει πλήρως τον επιτοκιακό κίνδυνο. Επίσης, να ξέρετε και με την ευκαιρία ότι το χαρτοφυλάκιο χρέους δεν έχει κανέναν κίνδυνο αγοράς ούτε επιτοκιακό ούτε συναλλαγματικό ούτε κίνδυνο πληθωρισμού, οπότε είναι αυτό που λέμε μία προβλέψιμη κατάσταση για πολύ μακρό χρονικό διάστημα από σήμερα και στο μέλλον.

Τώρα με τα swaps που είχαμε κάνει προκειμένου να αντισταθμίσουμε τον συγκεκριμένο επιτοκιακό κίνδυνο, δηλαδή, για τα 53 δισεκατομμύρια περίπου το κυμαινόμενο κομμάτι, αυτά να τα σκέφτεστε ότι ήταν σωστά και αυτή είναι η σωστή αποτύπωση από την Inception, δηλαδή, κατά τη στιγμή της σύναψης και καθ΄ ον χρόνον υπήρχε ενεργή και η υποκείμενη υποχρέωση.

Εμείς με τις προεξοφλήσεις που κάνουμε έχουμε μια μοναδική ευκαιρία να προεξοφλούμε στο άρτιο ένα διμερές δάνειο, χωρίς να υπάρχει καμία επίπτωση από τις κινήσεις της αγοράς, αυτό είναι σπάνιο συμβαίνει μόνο στα διμερή δάνεια και συγκεκριμένα στα κυμαινόμενα, μειώνουμε τον επιτοκιακό κίνδυνο θεαματικά καθ’ ον χρόνο αποπληρώνουμε, ταυτόχρονα όμως διατηρούμε τα swap ενεργά γιατί είναι ένα άλλο προϊόν, μπορείς είτε να τα συνδέεις είτε να τα αποχωρίζεσαι. Αυτά που λέμε έχουν πολύ μεγάλη θετική αξία υπέρ μας και αυτή τη θετική αξία σε δεύτερο χρόνο την ενθυλακώνουμε ακυρώνοντας αυτές τις πράξεις, βάζοντας και δημιουργώντας αυτό που λέμε annuity, μελλοντικές θετικές ροές, προκειμένου να αντισταθμίζουμε το πιθανό αυξημένο μελλοντικό κόστος δανεισμού.

Με αυτό τον τρόπο μπορούμε να σας διασφαλίσουμε και να πούμε τώρα ότι οι τόκοι σε πραγματική βάση για πολλά χρόνια από δω και στο μέλλον θα είναι, μετά swap, στην περιοχή των 5 δισεκατομμυρίων, μπορεί λίγο παραπάνω, λίγο λιγότερα δεν έχει σημασία, μετά το 2032 θα είναι στην περιοχή των 7 δισεκατομμυρίων, γιατί θα ενσωματωθούν και οι λεγόμενοι αναβαλλόμενοι τόκοι, αλλά έχουν όλα ληφθεί υπόψη στην ανάλυση βιωσιμότητας χρέους, η οποία είναι πολύ πιο αυστηρή και παίρνει πολύ πιο αυστηρές προϋποθέσεις και υποθέσεις για το μέλλον, αναφορικά με το ελληνικό δημόσιο χρέος απ’ όλες τις πλευρές.

Προφανώς δεν γνωρίζουμε τι θα γίνει μετά από 50 χρόνια, αλλά κάνουμε ό,τι μπορούμε για να δώσουμε ένα παράθυρο ευκαιρίας στην εκάστοτε πολιτική ηγεσία να μην έχει πρόβλημα από τον αριθμητή για να εστιάζει τη δράση της και τις πολιτικές της στον παρονομαστή, δηλαδή στην αύξηση του ΑΕΠ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσάκωνα, ευχαριστούμε και τον Υφυπουργό Εθνικής Οικονομίας και Οικονομικών, τον κ. Πετραλιά. Είναι μαζί μας κυρία Παυλίνα Καρασιώτου, Γενική Γραμματέας Δημοσιονομικής Πολιτικής.

Κυρίες και κύριοι συνάδελφοι, ολοκληρώθηκε η δεύτερη συνεδρίαση της επιτροπής με ακρόαση των εξωκοινοβουλευτικών προσώπων, τους οποίους και ευχαριστούμε.

Υπενθυμίζω στους συναδέλφους ότι στη μία ξεκινά η τρίτη συνεδρίαση στην ίδια αίθουσα. Σας ευχαριστώ πολύ. Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Δελής Ιωάννης, Μεταξάς Βασίλειος, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

Τέλος και περί ώρα 12.45΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**